Summary: Vatikaanin naistenlehden mukaan nunnat ovat joutuneet abortoimaan pappien lapsia tultuaan raskaaksi hyväksikäyttöjen seurauksena.

Paavi  Franciscus  myönsi tiistaina, että katolisen kirkon papit ja piispat ovat käyttäneet seksuaalisesti hyväkseen nunnia. Samalla paavi kertoi olevansa sitoutunut lopettamaan nunnien hyväksikäytöt.
 Hän puhui asiasta lentokoneessa pidetyssä lehdistötilaisuudessa paluulennolla Abu Dhabista Roomaan.
 Viime vuosina katolilaiset nunnat ovat syyttäneet pappeja seksuaalisista hyväksikäytöistä Intiassa, Afrikassa, Euroopassa ja Etelä-Amerikassa. Naisten oikeuksia ajavan #MeToo-liikkeen myötä nunnat ovat saaneet  huomiota asialleen.
 Nyt kyseessä oli ensimmäinen kerta, kun paavi tunnusti julkisesti, että osa piispoista ja papeista on syyllistynyt nunnien hyväksikäyttöihin.
 – Uskon, että se jatkuu. Ei se mene niin, että se loppuu, kun asia tiedostetaan, Franciscus sanoi uutistoimisto AP:n mukaan.
 Papit pitivät nunnia seksiorjina
 Paavi kertoi, että katolinen kirkko työskentelee hyväksikäyttöjen lopettamiseksi. Hänen mukaansa Vatikaani on pidättänyt virantoimituksesta useita pappeja.
 – Tapauksia on yleensä uusissa seurakunnissa ja toisilla alueilla enemmän kuin toisilla. Ne ovat meillä työn alla.
 Franciscus kertoi, että hänen edeltäjänsä paavi  Benedictus  sulki vuonna 2005 sääntökunnan, jonka perustaja ja muut papit olivat pitäneet nunnia seksiorjina.
 Sääntökunnat ovat  katolisen kirkon yhteisöjä , joiden jäsenet noudattavat elämässään sääntökunnan ihanteita.
 Vatikaanin tiedottaja kertoi myöhemmin, että Franciscus tarkoitti ranskalaisen St. Jeanin seurakunnan nunnajärjestöä. Sen perusti isä  Marie-Dominique Philippe , joka kuoli vuonna 2006.
 Paavin mukaan Vatikaani on parhaillaan sulkemassa toista naisten sääntökuntaa seksuaalisen hyväksikäytön ja korruption takia. Hän ei nimennyt kyseistä järjestöä.
 Intialaiset osoittivat mieltään nunnan raiskauksista epäiltyä piispa Franco Mulakkalia vastaan New Delhissä Intiassa syyskuussa 2018. AOP
 Nunnat joutuivat abortoimaan pappien lapsia
 Viime marraskuussa yli puolta miljoonaa katolista nunnaa edustava järjestö UISG arvosteli hiljaisuuden ja salailun kulttuuria, joka on estänyt nunnia kertomasta väärinkäytöksistä. Samalla järjestö kehotti nunnia ilmoittamaan hyväksikäytöistä poliisille.
 Viime viikolla Vatikaanin sanomalehden L'Osservatore Romanon naisten aikakauslehti Women Church World kertoi, että hyväksikäytetyt nunnat ovat joutuneet abortoimaan pappien siittämiä sikiöitä.
 Lehti kertoi, että nunnat ovat synnyttäneet ja kasvattaneet lapsia, joita papit eivät suostuneet tunnustamaan omikseen.
 Lehden mukaan Vatikaanin tietoon tuli jo 1990-luvulla, että papit hyväksikäyttivät nunnia Afrikassa.
 Hyväksikäyttöongelma näyttää juurtuneen Vatikaanin ytimeen asti.  The New York Times -lehden  mukaan Vatikaanin seksuaalisia hyväksikäyttötapauksia käsittelevän viraston henkilöstöpäällikkö  Hermann Geissler  erosi tammikuussa, kun entinen nunna syytti häntä seksuaalisesta ahdistelusta. Geissler kiisti syytökset.
 Katolilainen La Croix -lehti uutisoi paavin kommenteista.
 Paljastukset pedofiliaongelmasta alkoivat 1980-luvulla
 Paavi Franciscus on kutsunut piispoja eri puolilta maailmaa tässä kuussa järjestettävään huippukokoukseen Vatikaaniin. Kokouksessa on määrä löytää keinoja suojata lapsia pappien harjoittamalta pedofilialta.
 Useissa maissa katoliset papit ovat viime vuosikymmeninä hyväksikäyttäneet seksuaalisesti lapsia ja heidän esimiehensä ovat peitelleet rikoksia.
 Ensimmäisen kerran katolilaisten pappien tekemät lasten hyväksikäytöt saivat laajaa medianäkyvyyttä 1980-luvulla Yhdysvalloissa ja Kanadassa.
 Britannian yleisradioyhtiö BBC:n  mukaan 1990-luvulla tietoisuus ongelmasta alkoi kasvaa, kun hyväksikäyttöjä paljastui muun muassa Argentiinassa, Australiassa ja Irlannissa. Vuonna 1995 Itävallassa Wienin arkkipiispa erosi hyväksikäyttösyytösten vuoksi.
 2000-luvun alkupuolelle tultaessa katolisen kirkon pappien harjoittama pedofilia oli otsikoissa ympäri maailmaa.
 Kirkon tilaama raportti paljasti vuonna 2004, että Yhdysvalloissa yli 4 000 katolisen kirkon pappia oli syytetty seksuaalisista hyväksikäytöistä viimeisen 50 vuoden aikana. Uhreiksi oli joutunut yli 10 000 lasta, joista suurin osa oli poikia.
 Vuonna 2009 julkaistun raportin mukaan Irlannin katolilaisissa kouluissa ja orpokodeissa oli esiintynyt runsaasti seksuaalista ja psykologista hyväksikäyttöä.
 Vuonna 2017 julkaistun tutkimuksen mukaan Australiassa kymmenet tuhannet lapset olivat joutuneet vuosikymmenten aikana seksuaalisen hyväksikäytön uhreiksi katolisissa kirkoissa, kouluissa ja urheiluseuroissa.

Katolisen kirkon skandaali paisuu: Paavi myönsi, että papit  hyväksikäyttivät nunnia ja pitivät heitä jopa seksiorjina


Summary: Vanhustenhoidon ongelmista julkisuuteen nousseet Esperi Care, Attendo ja Mehiläinen ovat yleisiä lähi- ja sairaanhoitajaopiskelijoiden harjoittelupaikkoja.

Suomen lähi- ja perushoitajaliitto (SuPer)

Tästä on kyse Kohu yksityisten hoivayritysten vanhustenhoidon tasosta huolettaa alan opiskelijoita. Mehiläinen, Attendo ja Esperi Care ovat yleisiä työharjoittelupaikkoja hoitoalan opiskelijoille. Opiskelijat ovat ammattijärjestöihin yhteydessä esimerkiksi silloin, jos harjoittelupaikka tarjoaa huonoa ohjausta.
 Viime viikkoina esiin tulleet vakavat puutteet hoivajättien vanhustyössä vaikuttavat jo alan opiskelijoiden tulevaisuuden suunnitelmiin.
 Koulutuskeskus Salpaus ja Lahden ammattikorkeakoulu LAMK tekevät yhteistyötä kohuttujen hoivayritysten kanssa. Mehiläinen, Attendo ja Esperi Care ovat yleisiä työharjoittelupaikkoja lähi- ja sairaanhoitajaopiskelijoille.
 Tiia Engström  on lähihoitajakoulutuksen loppusuoralla Salpauksessa. Kohun silmään joutuneet hoivajätit eivät kiinnosta työnantajina.
 – Jos ongelmiin tulee joitain ratkaisuja, sitten kyllä, mutta tällä hetkellä en menisi näihin yrityksiin töihin. En halua kuulua työyhteisöön, jossa tapahtuu laiminlyöntejä.
 Paljastukset yksityisten hoivayritysten ongelmista eivät tulleet Engströmille yllätyksenä, mutta järkyttivät silti. Ongelmat ilmenivät, kun  Valvira keskeytti Esperi Caren hoivakodin toiminnan  Kristiinankaupungissa epäillyn kuolemantapauksen vuoksi.
 Sosiaali- ja terveysalan lupavirasto Valvira selvittää parhaillaan  jopa 15 epäiltyä kuolemantapausta hoivakodeissa .
 Ylen laaja selvitys paljasti, että myös  Attendolla  ja  Mehiläisellä  on vakavia ongelmia vanhustenhoidossa. Hoitajat kertovat arjestaan  karua tarinaa .
 ”Pelottava ajatus, että joutuisin tuollaiseen tilanteeseen”
 Julkisessa keskustelussa on ruodittu yksityisten hoivayritysten johtamiskulttuuria. Esperi Caren työntekijät kertoivat  Ylen haastattelussa , että yritys uhkailee ja vaientaa hoitajiaan.
 Valmistuvaa lähihoitajaa ajatus hirvittää.
 – Tosi pelottava ajatus, että joutuisin tuollaiseen tilanteeseen. En voisi elää sen pelon alla. Ei se ole oikeudenmukaista ketään kohtaan, Tiia Engström sanoo.
 Kaikki opiskelijat eivät suhtaudu asiaan yhtä jyrkästi. Myös  Milja Lahti  järkyttyi ja huolestui ilmi tulleista epäkohdista, muttei halua sulkea ovia.
 – Varmasti voisin mennä näihin yrityksiin töihin. En halua suhtautua niin, että jokainen yksikkö on huono, viimeisen vuoden lähihoitajaopiskelija tuumaa.

Lehtori Tuula Hovilainen-Kilpinen esittelee nukkea, jonka keinotekoiset elintoiminnot reagoivat siihen, miten opiskelijat sitä hoitavat. Lauri Rautavuori / Yle
 Esperi Care, Mehiläinen ja Attendo ovat Salpauksen ja LAMK:n yhteistyökumppaneita, joissa opiskelijat suorittavat työharjoitteluitaan.
 Lehtori  Tuula Hovilainen-Kilpinen  opettaa Koulutuskeskus Salpauksen lähihoitajia. Hän kertoo, että julkisuuteen tulleita tietoja vanhustenhoidosta käsitellään opiskelijoiden kanssa yleisellä tasolla.
 – Käymme asioita läpi hoitamisen, hoitajan oman etiikan ja hoitajan kehittymisen kannalta, hän toteaa.
 Myös Lahden ammattikorkeakoulussa keskustellaan asiasta. Sairaanhoitajakoulutuksen koulutuspäällikkö  Virpi Liljeström  sanoo, että tilanne on erittäin vakava kouluttajankin näkökulmasta.
 – Miten voimme valmistaa opiskelijoita tunnistamaan ja kohtamaan näitä epäkohtia? Tai valmentamaan siihen, että he osaavat puuttua asioihin oikealla tavalla.
 Virpi Liljeström kouluttaa tulevia sairaanhoitajia. Lauri Rautavuori / Yle
 ”Joillain työpaikoilla ollaan ihan menneellä vuosisadalla”
 Opiskelijat ottavat harjoitteluasioissa yhteyttä sosiaali- ja terveysalan ammattijärjestö Tehyyn ajoittain. Yhteydenotot koskevat lähes aina yksityisiä yrityksiä, kertoo Tehyn koulutuspoliittinen asiantuntija  Kirsi Coco .
 – Työntekijät saattavat olla kovassa paineessa, eivätkä voi suorittaa ohjaustehtäväänsä riittävän hyvin. Esimerkiksi harjoittelijoiden arvioijia ei ole perehdytetty riittävästi.
 Opiskelijat ovat satunnaisesti yhteydessä myös Suomen lähi- ja perushoitajaliitto Superiin. Harjoitteluasioissa nousevat esiin työpaikan kireä ilmapiiri, ohjauksen puute ja tyytymättömyys arviointiin.
 Tehyn Kirsi Cocon mukaan opiskelijan kohtaaminen on välillä tökeröä. Opiskelijaa ei esimerkiksi kutsuta nimellä, vaan vain opiskelijaksi.
 – Vaikuttaa, että joillain työpaikoilla ollaan ihan menneellä vuosisadalla. Näkisin näiden olevan yksittäistapauksia, mutta ne korostuvat.
 Oppilaitokset eivät ole kohun jäljiltä olleet yhteydessä Tehyyn tai Superiin harjoitteluasioissa.
 Sellainen kiire ei saa olla, ettei huomaa ihmisen hätää.  Milja Lahti
 Keväällä valmistuvilla lähihoitajilla ei ole henkilökohtaisia huonoja kokemuksia työpaikoista. Milja Lahti on toistaiseksi työskennellyt ainoastaan kunnallisella puolella. Hänellä on työpaikoistaan vain hyvää sanottavaa.
 Lahti loikkasi hoitajaksi kaupan alalta. Mukana tuli tuttu kiire, mutta hoitoalalla panokset ovat kovemmat.
 – Vaikka olisikin kiire, voi asiakkaan huomata senkin keskellä. Sellainen kiire ei saa olla, ettei huomaa ihmisen hätää.

Hoivakotien räikeät laiminlyönnit saivat hoitajaopiskelijat varpailleen: ”En menisi näihin yrityksiin töihin”


Summary: Kokoomuksen puheenjohtaja Petteri Orpo joutuu korjailemaan desimaalitaistelun jälkiä vielä pitkään.

Vanhustenhoidon ankea tilanne paljastui hallitukselle, kun selvisi miten Esperi Care ja monet muut yksityiset hoivayhtiöt olivat kohdelleet seniorikansalaisia.
 Aikaisemmat tutkimukset ja läjäpäin julkaistuja juttuja likaisissa vaipoissa makaavista vanhuksista eivät päättäjiä herättäneet, mutta nyt oli terästäydyttävä.
 Moraalinen paniikki iski . Vaalit ovat huhtikuussa. Vanhuksia ei saa unohtaa!
 Oppositio on tehnyt asiasta välikysymyksen. Siinä hötäkässä pääsi unohtumaan, että SDP oli edellisessä hallituksessa ja kunnissa vanhustenhoidon ulkoistukset aloitettiin jo ennen kuin nykyinen hallitus oli syntynytkään.
 Ja mitä teki hallitus? Ryhtyi kinaamaan desimaaliluvuista. Kokoomus ei halunnut kirjata hoitajamitoitusta lakiin. Ei ainakaan, jos kirjaus takaa, että yhtä vanhusta kohti pitää olla 0,7 hoitajaa.
 Desimaaleihin on nyt uponnut etenkin rahaministeri  Petteri Orpon  kokoomus.  Hän ilmoitti viime viikolla, että ihminen ei ole desimaali .
 Kokoomus jäi lopulta eduskunnassa ainoaksi puolueeksi, joka vastustaa 0,7 hoitajan mitoitusta. Kokoomuksen hallituskumppanit keskusta ja siniset haluavat tarkan numeron. Myös kaikki oppositiopuolueet vannovat 0,7:n nimiin.
 Orpo alkoi näyttää peuralta ajovaloissa.
 Tilanne kärjistyi tiistaina.  Yle julkaisi puheenjohtaja  Petteri Orpon (kok.) haastattelun , jossa hän sanoi sanatarkasti näin:
 – Mehän olemme olleet koko ajan [sitä mieltä], että hoitajamitoitus tulee, mutta miten se sinne tulee, siitä me olemme olleet eri mieltä. Mutta jos kaikki muut ovat sitä mieltä, että 0,7 on hyvä, näin sitten varmaan käy.
 Perhe- ja perhepalveluministeri  Annika Saarikko  (kesk.) oli ällikällä lyöty. Mistä tällainen suunnanmuutos? Saarikko ilmoitti aloittavansa virkamiesvetoisen valmistelun vanhuspalvelulain muuttamisesta.
 Illansuussa Orpon taustajoukot aloittivat soittokierroksen, jossa toimittajille kerrottiin, että nyt on tehty väärä tulkinta. Kokoomuksen kanta ei ole muuttunut mihinkään. Takkia ei ole käännetty. Mutta 0,7 ei käy.
 Selvisi, että Orpo oli tarjonnut hoitajamitoituksen, joka ei ole numero.
 Mikä on mitoitus, joka ei ole numero?   Myöhemmin illalla kokoomuksen puheenjohtaja  Petteri Orpo myönsi , että viestintä on ollut sekavaa. Hoitajamitoitus käy kokoomukselle, mutta 0,7 ei.
 Keskiviikkona eduskunta keskustelee vanhustenhoitoa koskevasta välikysymyksestä. Kokoomuksen puheenjohtaja Petteri Orpo sai desimaalit heti naamalleen.
 – Mitä tarkoittaa mitoitus, joka ei ole numero? Lillukanvarsista ja desimaaleista puhuminen on loukkaavaa, SDP:n varapuheenjohta  Sanna Marin  (sd.) kysyi.
 Totta on, että vanhustenhoito on muutakin kuin hoitajamitoitusten kirjaamista. 0,7 hoitajaa yhtä vanhusta kohden on vain luku.
 Eduskunta äänestää  vanhustenhoidon välikysymyksestä perjantaina. Syvimmät jäljet se jättää rahaministeri Petteri Orpoon. Kokoomus saa korjailla sekavia kantojansa vielä viikkoja.
 Koska numeroilla on väliä. Sen sai oppia kokoomuksen edellinen puheenjohtaja  Alexander Stubb.
 Stubb kompuroi aikanaan hallintarekisterikohussa. Entinen pääministeri sanoi, että 90 prosenttia hallintarekisteristä saaduista lausunnoista oli positiivisia. Ei ollut.
 Vastaukseksi ei riittänyt "sori siitä".
 Lue myös :
 Satunnaisen vaalitarkkailijan analyysi: Kansan tuomio pelottaa - kokoomus teki lehmänkäännöksen vanhusten hoitajamitoitusta koskevassa kiistassa
 Analyysi: Sängystä putoilevat vanhat ihmiset ansaitsevat parempaa kuin silmänkääntötemppuja – nyt tarvitaan rahaa

Analyysi: Vanhustenhoidon ankeus kärjistyi irvokkaaksi näytelmäksi, josta jäi jäljelle luku 0,7


Summary: Vielä joitakin vuosikymmeniä sitten Vietnam oli Yhdysvaltain pahin vihollinen.

Kaikki kolme valtiota hyötyvät, kun presidentti  Donald Trump  ja Pohjois-Korean johtaja  Kim Jong-un   tapaavat Vietnamissa helmikuun lopussa . –
 Tapaamispaikoiksi on veikattu pääkaupunki Hanoita ja rannikolla sijaitsevaa Danangin kaupunkia. Turvallisuussyistä lopullinen valinta ilmoitetaan mahdollisimman myöhään
 .
 Vietnamin pääkaupuki Hanoista voi tulla huippukokouksen näyttämö. Luong Tahi Linh / EPA
 Pohjois-Korea voi hyödyntää Vietnamin historiaa
 Vietnam oli vuosikymmeniä jakautunut valtio, niin kuin Koreat ovat nyt.
 Kylmän sodan aikaan Pohjois-Vietnam oli kommunistisen hallinnon alla ja Etelä-Vietnam oli Yhdysvaltojen tukema, markkinataloutta soveltava sotilaiden johtama valtio.
 Tuhoisa Vietnamin sota johti valtioiden yhdistämiseen kommunistisen pohjoisen malliin 1975.
 Nyt Vietnamin sosialistisessa tasavallassa on yksi puolue ja sen mukainen järjestelmä ja kuri. Silti markkinatalous vahvistuu suunnitelmallisesti ja elintaso nousee.
 Entisistä vihollisista on tullut keskenään toimeentuleva kokonaisuus ja Yhdysvalloista tärkeä liittolainen. Talouskin kukoistaa.
 Vietnamin sodan aikana Etelä-Vietnamia tukenut Yhdysvallat kuitenkin pakotettiin nöyrtymään ja pakenemaan viimeisillä voimillaan.
 Tämä tapahtumasarja voi saada Pohjois-Korean nuoren diktaattorin pohtimaan, että vihollisuudetkin voidaan siirtää sivuun. Kokousisäntä on Pohjois-Korealle turvallinen esimerkki.
 Kim Jong-un ja Donald Trump Singaporessa. Kevin Lim / EPA
 Vietnam saa USA:lta tukea Kiinaa vastaan
 Vietnam voi olla tyytyväinen, että Yhdysvallat luottaa sen kykyyn toimia huipputapaamisen järjestäjänä.
 Vietnam on vastikään isännöinyt kaksi kansainvälistä suurkokousta. Viime marraskuussa Danangin rannikkokaupungissa kokoontuivat APEC:n eli Aasian ja Tyynenmeren valtioiden talousjärjestön valtiot.
 Maailman talousfoorumin huippukokous oli koolla pääkaupungissa Hanoissa viime syyskuussa.
 Vietnam saa Yhdysvaltojen rinnalla myös ulkopoliittista nostetta naapuriaan Kiinaa vastaan.
 Yhdysvallat on ärhäköinyt Kiinaa vastaan Etelä-Kiinan meren saarialueiden hallintakiistoista. Vietnamilla on tässä omat vaatimuksensa, joille se nyt voi katsoa saavansa tukea Yhdysvaltain rinnalla.
 Da Nangin kaupungilla on kokemusta huippukokouksista. Wallace Woon / EPA
 Kimillä lyhyt matka liittolaismaahan
 Pohjois-Korealla ja Vietnamilla on toimivat välit. Pohjois-Korealla on siellä suurlähetystö, joka voi auttaa kokousjärjestelyissä.
 Kim Jong-unin turvajärjestelyt ja erityisvaatimukset on joustavaa selvittää omien kesken.
 Ja lentopelkoiselle Pohjois-Korean johtajalle Vietnam on miellyttävän lentomatkan päässä.  Lehtitietojen mukaan Kimin neuvostoaikainen oma lentokone  selviää Vietnamiin asti ilman välitankkausta.
 Viime kesäkuussa lennolle Singaporeen hän joutui lainaamaan koneen Kiinalta.
 USA osoittaa joustavaa asennetta
 Vietnamissa presidentti Donald Trump voi osoittaa, että supervaltakin osaa kehittyä ja ottaa oppia historiasta.
 Vietnamin sodan häviöstä huolimatta Yhdysvallat tukee entistä vihollistaan.
 Tosin Trump romutti ensitöikseen virkakautensa alussa 2017 Tyynenmeren vapaakauppasopimuksen TPP:n. Vietnam oli rakentanut tulevaisuuttaan ja talouselämäänsä paljon sen varaan, mutta jälleen mennään eteenpäin.
 Yhdysvaltain ulkoministeri  Mike Pompeo  sanoikin viime vuonna vierailullaan Pohjois-Koreassa, että Vietnamin malli toimisi myös Pohjois-Koreassa.
 Lue myös:
 USA:n liittolaiset odottavat presidentti Trumpin ja Pohjois-Korean johtajan Kim Jong-unin toista tapaamista kauhunsekaisin tuntein
 Analyysi: Trump ojensi yhteistyön kättä demokraateille, mutta samalla piti kiinni muurista ja arvosteli "järjettömiä tutkintoja"

Trump saa esiintyä jalona johtajana, Pohjois-Korean Kim selviää lyhyellä lennolla – Vietnam on tarkoin valittu huippukokouspaikka


Summary: Velvoittavan hoitajamitoituksen nostaminen sitovasti 0,7 hoitajaan hoidettavaa kohden tarjoaa mahdollisuuksia, mutta ei ole tae paremmasta palvelusta.

Suomessa on keskusteltu kiivaasti vanhustenhoidon henkilöstömitoituksesta sen jälkeen, kun Sosiaali- ja terveysalan valvontavirasto Valvira keskeytti Kristiinankaupungissa toimivan Esperi Caren pyörittämän hoivakodin toiminnan 24. tammikuuta.
 Suomen vanhuspalvelulaissa ei ole ollut sitovaa hoitajamitoitusta. Suositus vanhustenhuollossa on 0,5 hoitajaa yhtä hoidettavaa kohti.
 Tänään aihetta on puitu eduskunnan  välikysymyskeskustelussa .
 Lakiin ehdotetaan lisättäväksi lausetta, jossa henkilöstömitoitus tehostetussa ympärivuorokautisessa palveluasumisessa ja pitkäaikaisessa laitohoidossa olisi vähintään 0,7 täysiaikaista työntekijää yhtä palveluja saavaa iäkästä henkilöä kohden.
 Terveyden ja hyvinvoinnin laitoksen mukaan 95 prosentissa ympärivuorokautisen hoidon yksiköistä toteutuu nykyinen, vanhuspalvelujen laatusuosituksessa määritelty vähimmäismitoitus.
 THL muistuttaa, että sitova hoitajamitoitus ei automaattisesti takaa parempaa laatua. Jo nykyisellä 0,5 hoitajamitoituksella hoidettavaa kohden on mahdollista tarjota asiakkaille laadukasta palvelua. Vastaavasti suuremmalla hoitajamäärällä hoito voidaan järjestää edelleen huonosti.
 Pyysimme THL:n Iäkkäät, vammaiset ja toimintakyky -yksiköltä vastauksia neljään kysymykseen vanhustenhoidon henkilöstömitoituksesta.
 1. Mitä laatuparannuksia hoitoon suosituksen mukaisen 0,5 mitoituksen muutos mitoitukseen 0,7 toisi asiakkaille?
 – Iäkkään ravitsemukseen pystyttäisiin kiinnittämään entistä enemmän huomiota, koska ruokailuhetket rauhoittuisivat ja auttavia käsiä olisi enemmän. Asiakkailla on usein vaikeuksia syömisessä ja nielemisessä.
 – Kuntoutukseen pystyttäisiin panostamaan enemmän, jos esimerkiksi fysioterapeutteja olisi enemmän.
 – Sairaanhoidollisiin toimenpiteisiin saataisiin lisää sairaanhoitajia. Näitä tehdään esimerkiksi saattohoidon yhteydessä. Se toisi lisää kiireettömyyttä saattohoitoon.
 – Henkilöstön hyvinvointi paranee (muun muassa jaksaminen), kun pystytään paremmin luomaan kiireetön työnteon ilmapiiri.
 – Lääkitykseen pystytään kiinnittämään huomiota enemmän ja tekemään lääkehoidon tarkistuksia useammin.
 – Virkistystoimintaa pystyttäisiin lisäämään.
 – Yleistä sosiaalista kanssakäymistä ja läsnäoloa pystyttäisiin lisäämään.
 2. Mitä väärinkäsityksiä mitoituksen nostamiseen yleisimmin liittyy?
 – Mitoitus ei tarkoita, että jokaisessa työvuorossa on mitoituksen mukainen määrä työntekijöitä esimerkiksi yövuorossa.
 – Kaikkiin ongelmiin ei mitoituksella pystytä vastaamaan, laatutekijät ovat yhtä tärkeässä roolissa.
 3. Mitkä ammattinimikkeet lasketaan tällä hetkellä hoitajiksi? Paljonko mitäkin hoitajia vanhuksia hoitaa?
 THL laski eri ammattinimikkeiden toteutuneet henkilöstömäärät ympärivuorokautisessa hoidossa.
 Alla olevassa taulukossa näkyvät vakanssimäärät (virka tai toimi) sekä niiden osuus prosentteina kaikista vakansseista.
 Henkilöstömitoituksen laskennassa osa vakanssiryhmistä huomioidaan sillä osuudella, jolla he tekevät välitöntä asiakastyötä.
 4. Paljonko eri nimikkeillä toimivia hoitajia tarvitaan lisää 0,7 toteutuessa?
 – Hoitajamääriä ei voida laskea nimikkeittäin. Yksiköille täytyy jäädä mahdollisuus päättää, minkälaisia työntekijöitä ja mistä vakanssiryhmistä heidän asiakkaansa tarvitsevat.
 – Jos palkataan pääasiassa sairaanhoitajia ja lähihoitajia, niin silloin heitä tarvitaan 4 200 henkilöä.
 Lähde: THL:n Iäkkäät, vammaiset ja toimintakyky -yksikkö
 Lue myös:
 Vanhusten hoitajamitoituksen nosto 0,7:ään maksaisi arviolta 250 miljoonaa
 Analyysi: Sängystä putoilevat vanhat ihmiset ansaitsevat parempaa kuin silmänkääntötemppuja – nyt tarvitaan rahaa
 Satunnaisen vaalitarkkailjan analyysi:
Kansan tuomio pelottaa – kokoomus teki lehmänkäännöksen vanhusten hoitajamitoitusta koskevassa kiistassa
 Kokoomus asettuu myös hoitajamitoituksen taakse vanhustenhoidossa
 Hallituksen luottamus puntarissa – kaikki oppositiopuolueet jättävät välikysymyksen vanhustenhoidosta

Mitä väliä sillä on, onko vanhustenhoidon henkilöstömitoitus 0,5 vai 0,7? Selvitimme vastaukset neljään tärkeään kysymykseen


Summary: Pohjois-Makedoniasta tulee Naton jäsen todennäköisesti ensi vuonna.

Nato avasi nimensä Pohjois-Makedoniaksi muuttaneelle Makedonialle tien sotilasliiton jäseneksi, kun jäsenmaat allekirjoittivat Pohjois-Makedonian kanssa liittymispöytäkirjan Brysselissä keskiviikkona.
 Nato-jäsenyys on mahdollinen kun  Makedonian ja Kreikan kiista valtion nimestä ratkesi  tammikuussa Makedonian muutettua nimensä.
 Nimikiistan takia Kreikka esti tähän asti Makedonian jäsenyysneuvottelut Naton kanssa. Nimikiistan syynä oli se, että myös Kreikan pohjoisosan alueen nimi on Makedonia.
 Nato-maiden hallitusten on vielä hyväksyttävä Pohjois-Makedonian kanssa suurlähettilästasolla allekirjoitettu asiakirja. Pohjois-Makedoniasta tulee Naton 30. jäsenmaa.
 Naton jäsenyysprosessi on tyypillisesti kestänyt noin vuoden. Yhdysvallat on sanonut odottavansa, että Pohjois-Makedoniasta tulee Naton jäsen virallisesti ensi vuonna.
 Naton pääsihteeri  Jens Stoltenberg  sanoi keskiviikkona, että Makedonian hyväksyminen osoittaa, että kaikki jäsenyyden kriteerit täyttävät Euroopan maat voivat liittyä sotilasliitoon.
 Naton laajentumista vastustavan Venäjän mukaan Pohjois-Makedonian jäsenyys heikentää Balkanin alueen turvallisuustilannetta.
 Entisen Jugoslavian alueen valtioista Kroatia, Montenegro ja Slovenia ovat jo Naton jäseniä. Balkanin maista myös Albania ja Bulgaria kuuluvat Natoon.

Nimensä muuttanut Pohjois-Makedonia ja Nato allekirjoittivat liittymispöytäkirjan


Summary: Metallialan taitajille on nyt kova kysyntä. Etelä-Karjalassa osaajien saamiseksi on käynnistetty lisää koulutusta sekä rekrytointikampanja.

Elinkeino-, liikenne- ja ympäristökeskus (ELY)

Tästä on kyse Metallialalla on runsaasti avoimia työpaikkoja, joihin ei ole hakijoita. Metallialalle tarvitaan uudet teknologiat hallitsevia osaajia, joita on tällä hetkellä liian vähän. Metallialan osaajapulaa helpotetaan Etelä-Karjalassa metallialan jatko- ja täydennyskoulutuksen avulla. Etelä-Karjalassa alkaa myös rekrytointikampanja ammattaisten houkuttelemiseksi.
 Metallialan osaajien määrä on pudonnut Suomessa huolestuttavan pieneksi.
 Suuret ikäluokat ovat eläköityneet eikä uudet teknologiat hallitsevia osaajia ole koulutettu tarpeeksi. Alan vetovoima ei ole myöskään paras mahdollinen.
 Lappeenrantalaisen Jotex Works Oy:n toimitusjohtaja  Outi Pikkusilta  kertoo, että vanha mielikuva naama mustana hallissa työskentelevistä ihmisistä on virheellinen.
 – Metalliala on arvostettu ala, jossa koneistuksessa on mahdollista keskittyä ohjelmointiin. Työt tehdään nykyaikaisissa tuotantolaitoksissa. Alalla on töitä, mutta tekijöiden löytyminen on vähintäänkin haastavaa, sanoo Pikkusilta.
 Alan yritykset kouluttavatkin osaajia tällä hetkellä itse.
 – Mekin olemme ely-keskuksen tuella hakeneet ohjelmointiin täsmäkoulutusta, kun osaajia ei alueella valitettavasti ole, sanoo Pikkusilta.
 Metallialan osaajista 60 prosenttia on korkeakoulutettuja ja 40 prosenttia ammatillisen koulutuksen saaneita.
 – Ei siis ole yhdentekevää, miten metallialan osaajia koulutetaan ja minkälaista arvostusta alan ammattilaiset saavat, Pikkusilta toteaa.
 Metallialalla on tarjolla runsaasti työpaikkoja, joihin ei löydy oikeanlaisia osaajia. Tommi Parkkinen / Yle
 Apua työvoima- ja täydennyskoulutuksesta
 Etelä-Karjalassa olisi tarjolla kymmeniä työpaikkoja, mutta oikeanlaisia osaajia ei löydy.
 Tilanne on niin hankala, että Kaakkois-Suomen ely-keskus rahoittaa metallialan työvoimakoulutusta merkittävällä rahasummalla. Ely-keskus järjestää Etelä-Karjalassa työvoimakoulutuksena erilaista metallialan jatko- ja täydennyskoulusta 400 000 eurolla.
 Koulutusasiantuntija  Jaana Komi  Kaakkois-Suomen ely-keskuksesta kertoo, että jatko- ja täydennyskoulutusten sisällöt ovat työnantajalähtöisesti suunniteltuja. Koulutuksia on monenlaisia, ja etusijalla niihin ovat metallialan työttömät työnhakijat.
 – Metallialan työnhakijoille on tammikuussa alettu järjestää osaamis- ja ammattitaitokartoituksia, joista opiskelijat ohjataan heidän koulutustarpeidensa mukaisiin koulutuksiin. TE-toimisto ohjaa asiakkaat koulutuksiin ja osallistuu aktiivisesti koulutusten suunnitteluun, Komi kertoo.
 Kansainvälisesti kovatasoinen ala
 Suomalainen metalliteollisuus ja konepajateknologia ovat huipputasoa. Laatuvaatimukset ovat tiukat ja valmistusprosessit on hiottu niin, että Suomi pystyy vastaamaan alan kansainväliseen kilpailuun.
 – Suomen valtteina ovat korkean laadun lisäksi joustavuus sekä kyky löytää asiakkaiden kanssa ratkaisuja ongelmiin, kuvailee Jotex Works Oy:n toimitusjohtaja Outi Pikkusilta.
 Etelä-Karjalaan perustetaan metallialan verkosto, jonka osaamista voitaisiin hyödyntää Suomessa laajemminkin.
 Etelä-Karjalassa alkamassa on myös rekrytointikampanja, jossa ovat metallialan alan yritysten lisäksi mukana esimerkiksi alan oppilaitokset ja Lappeenrannan kaupunki.
 Lappeenrannan kaupungilla on kokemusta vastaavanlaisista rekrytointikampanjoista, kun Etelä-Karjalaan haettiin muun muassa  ICT-alan  osaajia.

Metalliala kärsii työntekijäpulasta  – "Vanha mielikuva naama mustana hallissa työskentelevistä ihmisistä on virheellinen"


Summary: Seuraavaksi Neste aikoo lyödä rahoiksi lentoliikenteen kiristyvillä päästövaatimuksilla.

Koksin, öljytuotteiden ja ydinpolttoaineen valmistus

Öljy-yhtiö Neste on yhä vähemmän öljy-yhtiö.
 Vaikka venäläinen raakaöljy virtaa Porvoon jalostamon putkistoissa, yhtiö tekee voittonsa valtaosin uusiutuvilla polttoaineilla.
 Vielä viime vuonna puhuminen öljy-yhtiöstä oli perusteltua. Öljytuotteet tekivät voitosta noin puolet ja uusiutuvat toisen puolen. Nyt tilanne on muuttunut. Valtaosa voitosta tulee uusiutuvasta dieselistä ja enää neljännes fossiilisista öljytuotteista.
 Viime syksynä aloittanut toimitusjohtaja  Peter Vanacker  uskoo, että osuuden kasvu jatkuu.
 Antti Parviala / Yle
 – Vaikea sanoa, mutta jos voitoista nyt yli kaksi kolmasosaa tulee uusiutuvista, niin ehkä osuus voi kasvaa neljään viidesosaan - mutta kukapa tietää.
 Neste päätti joulukuussa kymmenen vuoden ikäisen Singaporen jalostamonsa reippaasta laajentamisesta. Uusiutuvaa polttoainetta tehdään jopa 1,3 miljoonaa tonnia eli tuotanto yli kaksinkertaistuu, kun laajennus valmistuu vuoden 2022 alussa.
 Jalostamon laajentaminen 1,4 miljardilla eurolla kertoo horjumattomasta uskosta uusiutuvaan dieseliin.
 Vailla vertailukohdetta
 Inderesin energia-alan analyytikko  Petri Gostowskin  mukaan Neste on kehittänyt uusiutuvan dieselin valmistuksessa jo niin pitkän etumatkan, että maailmasta on vaikeaa löytää yhtiölle selkeää vertailukohtaa. Osakeanalyytikolle vertailukohdan puuttuminen on haaste.
 – Kukaan muu ei ole saanut tässä mittakaavassa toimimaan vastaavanlaista uusiutuvien polttoaineiden valmistusta, Gostowski päivittelee.
 Vanacker sanoo Nesteen olevan ainoa maailmanlaajuisesti toimiva uusiutuvan polttoaineen toimittaja. Markkinaosuus on 50 prosenttia. Hänen mukaansa markkinoilla ei ole aseman uhkaajia ainakaan tällä hetkellä.
 – Suurin uhka on siinä että laitoksemme eivät toimisi, mutta ainakin viime vuonna ne ovat toimineet erinomaisesti.
 Nesteen toimitusjohtaja Peter Vanacker uskoo, että raaka-ainetta uusiutuviin polttoaineisiin riittää. Joni Tammela / Yle
 Toisen sukupolven uusiutuvaa dieseliä valmistetaan muun muassa elintarviketeollisuuden jäterasvoista. Vanackerin mukaan tätä raaka-ainetta maailmassa riittää varmasti, vaikka alalle tulisikin uusia toimijoita sitä hyödyntämään.
 Uusiutuvat pelastavat jopa sähköautoilta?
 Edes autoliikenteen vauhdilla etenevä sähköistyminen ei saa bensan ja dieselin jalostajaa vapisemaan. Nesteessä uskotaan että uusiutuvat polttoaineet voivat olla ratkaisu päästöjen rajoittamisvaatimuksiin. Ja joka tapauksessa “erilaisia ratkaisuja tarvitaan ja ne elävät rinnakkain pitkään”.
 Mutta alkaako sähköautojen yleistyminen nakertaa jossain vaiheessa polttoaineiden hintoja? Vanacker ei vastaa kovin suoraan.
 – Sähköautoissa on tärkeää kiinnittää huomiota siihen onko sähkö tuotettu kestävästi vai ei. Jää nähtäväksi miten sähköautot vaikuttavat pumppuhintaan. Ja mikä on vaikutus sähkön hintaan.
 Mutta samalla kun henkilöautoliikenteen tulevaisuus näyttää yhä sähköisemmältä, Neste katselee taivaalle. Lentokonekäyttöön soveltuvan uusiutuvan polttoaineen tuotanto saa uutta vauhtia kunhan jalostamolinja Singaporessa saadaan käyttöön.
 Sen tuotantoa voidaan ruuvata kysynnän mukaan. Tarvittaessa voidaan tuottaa joko 1,3 miljoonaan tonnia uusiutuvaa dieseliä maantieliikenteeseen tai sitten miljoona tonnia polttoainetta lentoliikenteeseen.
 Antti Parviala / Yle
 – Lentoliikenteen markkinat uusiutuvalle ovat vasta avautumassa, eikä tuotanto vielä ole riittävän suurta, jotta hinta olisi kilpailukykyinen, Inderesin Gostowski sanoo.
 Norjasta on jo tullut Nesteen kannalta tärkeä avaus.  Norja on päättänyt  että ensi vuonna Norjassa toimivien lentoyhtiöiden on käytettävä 0,5 prosenttia uusiutuvaa polttoainetta.
 Lentoliikenteen päästörajoitukset uusi kultakaivos
 Lentoliikenteessä käytettävän polttoaineen kulutus kasvaa parin prosentin vuosivauhdilla.  Ala on kuitenkin sopinut  että liikennemäärien kasvusta huolimatta päästöt rajoitetaan vuoden 2020 tasolle.
 Vanackerilla on valmis näkemys: Lentoyhtiöt tarvitsevat väistämättä Nesteen apua päästäkseen tavoitteeseensa.
 – Olemme jo valmiita tulemaan markkinoille. Tämä voi olla meillä erittäin hyvä mahdollisuus koska, lentoyhtiöillä ei ole muuta ratkaisua jos aikovat päästä asettamaansa tavoitteeseen päästöjen rajoittamisessa.
 Uusiutuva lentopolttoaine on vasta tiensä alussa, mutta odotukset ovat suuria.
 Kahden öljy-yhtiön osakekurssikehitys on kulkenut varsin eri rataa.  Mikko Airikka | Yle
 – Se merkitys voi nousta yhtä suureksi kuin uusiutuvan dieselin.
 Öljyteollisuudessa harva yhtiö kiittelee kiristyviä päästörajoituksia, mutta nykymuotoiselle Nesteelle ne ovat hyviä uutisia. EU:n RED II -direktiivillä sovitaan liikenteen päästöjen rajoittamisesta vuoteen 2030 asti.
 Tänään eduskunta puolestaan sinetöi pykälät, joilla biopolttoaineiden osuus tieliikenteessä nousee 30 prosenttiin vuoteen 2029 mennessä.  Nesteessä linjaa ei ainakaan pahoitella .

Uusiutuva polttoaine on Nesteen kultakaivos  – Etumatka alkaa olla niin pitkä, että maailmasta ei löydy kunnon vastusta suomalaisyhtiölle


Vuosi 2018 oli tilastoidun historian neljänneksi lämpimin, kertoo Maailman ilmatieteen järjestö WMO.
 Maapallon keskilämpötila oli viime vuonna yhden celsiusasteen korkeampi verrattuna esiteolliseen aikaan.
 Neljä viimeistä vuotta ovat olleet mitatun historian lämpimimmät. Kautta aikojen 20 lämpimintä vuotta ovat olleet viimeisen 22 vuoden aikana.
 YK:n alaisen Maailman ilmatieteen järjestön mukaan mittaustulokset ovat selkeä merkki pitkäaikaisesta ilmastonmuutoksesta.
 Kaikkien aikojen lämpimin vuosi on toistaiseksi ollut vuosi 2016, jolloin el Niño -sääilmiö lämmitti Tyynenmeren aluetta. Seuraavaksi lämpimimmät vuodet ovat olleet vuodet 2017 ja 2015.
 – Lämpenemisen voimakkuus on ollut viimeisen neljän vuoden aikana poikkeuksellista sekä maalla että valtamerissä, sanoo WMO:n pääsihteeri Petteri Taalas.
 WMO: Sään ääri-ilmiöt seurausta ilmastonmuutoksesta
 Taalas toteaa, että pitkäaikainen lämpenemiskehitys on paljon merkityksellisempää kuin yksittäiset vuodet.
 WMO:n mukaan erilaiset sään ääri-ilmiöt ovat seurausta ilmaston lämpenemisestä.
 Viime vuonna oli poikkeuksellisen rajuja maastopaloja muun muassa Yhdysvaltojen Kaliforniassa ja Kreikassa. Rajuja tulvia oli muun muassa Intiassa. Kuluvan vuoden tammikuu puolestaan oli Australiassa kaikkien aikojen kuumin.
 Pariisin ilmastosopimuksessa valtiot sitoutuivat vähentämään päästöjään ja rajaamaan maapallon lämpenemisen alle kahteen asteeseen. Pariisin sopimus tulee voimaan 2020.
 YK:n arvion mukaan puolentoista asteen lämpeneminen uhkaa olla edessä vuosina 2030–2052. Nykyisellä vauhdilla vaarana on kolmen asteen lämpeneminen vuoteen 2100 mennessä, YK on arvioinut.
 Jo tammikuussa EU:n ilmastonmuutosta tutkiva  Copernicus-järjestö ilmoitti, että viime vuosi oli mitatun historian neljänneksi lämpimin .
 Lisää aiheesta:
 Puolan ilmastokokouksessa syntyi sopu – maille puristettiin yhteiset säännöt päästövähennysten valvontaan

Viime vuosi oli historian neljänneksi lämpimin, kertoo Maailman ilmatieteen järjestö


Summary: Turkulaisen hoivakoti Nukkumatin hoitokäytännöissä olisi Martikaisen mielestä paljon parannettavaa.

Tästä on kyse Pirkko Martikainen otti Yleen yhteyden, sillä hän halusi kertoa oloistaan Mehiläisen omistamassa, turkulaisessa hoivakodissa. Ympärivuorokautista hoivaa tarvitsevan Martikaisen mielestä hän ei saa apua tarpeeksi nopeasti ja joutuu välillä olemaan nälissään.  Kerran hän odotti suihkuunpääsyä yli kaksi viikkoa. Mehiläisen hoivapalveluiden johtaja Niklas Härus sanoo, että kaikki toiminnasta saatava palaute otetaan vakavasti. Hänen mukaansa Martikaisen kokemukset tullaan tarkasti selvittämään.
 Monivammaisella  Pirkko Martikaisella  on seitsemän vuoden kokemus asumisesta palvelukodeissa. Niistä viimeiset vajaat viisi on kulunut turkulaisessa palvelukoti Nukkumatissa.
 Martikainen otti yhteyden Yleen, jotta pääsisi kertomaan hoivapaikkaansa liittyvistä huolistaan. Ylen selvitykset ovat paljastaneet useita ongelmia niin  Esperin ,  Mehiläisen  kuin  Attendon  hoivakodeissa.
 Martikainen sanoo muuttaneensa hyvään hoivakotiin, jonka palvelutaso romahti sen jälkeen, kun se myytiin Mehiläiselle.
 Yrityskauppa tehtiin vuonna 2016, kun Mehiläinen osti Mainio Vireen liiketoiminnan. Samalla hoitokodin nimi muuttui Mainiokoti Nukkumatiksi.
 Jo yrityskaupan yhteydessä  hoitajat ilmaisivat huolensa  muun muassa työvoiman riittävyydestä. Nyt samaa huolta kantaa ainakin yksi asiakas, Pirkko Martikainen.
 Ennen oli moni asia paremmin
 Pirkko Martikainen sanoo, että asukkaan elämä hoivakodissa oli ennen omistajanvaihdosta kaikin puolin erilaista.
 Ajateltiin, että on parempaa, kun Mehiläinen tulee, mutta kyllä se on juuri päinvastoin.  Pirkko Martikainen
 – Henkilökuntaa oli tarpeeksi ja ruokakin oli parempaa. Se on mennyt alaspäin kuin lehmän häntä. Ihmisillä oli aikaa asukkaille, eivätkä he olleet niin stressaantuneita kuin nyt, hän kuvailee.
 Nyt Martikainen kantaa huolta myös hoitajien jaksamisesta.
 – On ollut ihan kauheaa katsella sivusta, kun ihmiset vetävät itsensä ihan piippuun. Ei kerta kaikkiaan kukaan jaksa niin paljon.
 Martikainen odotti palvelutason parantuvan.
 – Ihmisellä on aina toivomus paremmasta. Ajateltiin, että on parempaa, kun Mehiläinen tulee, mutta kyllä se on juuri päinvastoin.
 Epämiellyttävä ennätys
 Pirkko Martikainen on monivammainen ja tarvitsee ympärivuorokautista hoitoa.
 – Olen tietysti hankala hoidettava, kun aina tarvitaan kaksi auttamaan, mutta sen takia minä tänne tulinkin. Ilmoitettiin, että täällä on tarpeeksi hoitajia.
 Pirkko Martikainen tarvitsee ympärivuorokautista apua. Yrjö Hjelt / Yle
 Martikainen kuvailee, että arjessa huono hoito näkyy ja tuntuu monin tavoin.
 – Eilen minulle tuli uusi ennätys, kun olin kaksi ja puoli viikkoa pesemättä. Jokainen voi miettiä, mitä se olisi omalla kohdalla. Kukaan ei koiraansakaan pitäisi sellaisessa tilanteessa.
 Olen tietysti hankala hoidettava, kun aina tarvitaan kaksi auttamaan, mutta sen takia minä tänne tulinkin.  Pirkko Martikainen
 Martikainen sanoo, ettei apuakaan saa heti, kun sitä odottaa aina kymmenen muutakin ihmistä. Kelloa saa soittaa pitkään.
 – En saa ruokaa ja jos saan, niin se on monta kertaa ala-arvoista. En olisi ikinä voinut kuvitella joutuvani tällaiseen tilanteeseen, että likaisena ja nälkäisenä saan odotella hoitajia, Martikainen sanoo.
 Hoivakoti Nukkumatin omistavan Mehiläisen hoivapalveluiden johtaja  Niklas Härus  sanoo, että kaikki toiminnasta saatava palaute otetaan vakavasti.
 – Nukkumatissa on tehty hyvää työtä tähän päivään asti, Härus sanoo.
 Hoitajamitoitus on hänen mukaansa Nukkumatissa täyttynyt. Pirkko Martikaisen kokemus huonontuneesta hoivasta aiotaan Häruksen mukaan selvittää.
 – Tähän täytyy ehdottomasti puuttua. Meille etusijalla on asukkaidemme hyvinvointi.
 Hoitajat ja johtajat vaihtuvat
 Pirkko Martikainen painottaa, ettei syytä tilanteesta hoitajia.
 – Hoitajat haluaisivat parantaa tilannetta, mutta moni pelkää ilmeisesti puhua työpaikan menettämisen pelossa ja sehän on ihan ymmärrettävää.
 Sitä Martikainen harmittelee, että palvelukodin henkilökunta vaihtuu tiuhaan.
 Pirkko Martikaisen toiveita Hoitajien määrää tulisi lisätä. Työtä on nykyisille liikaa ja töitä tekevät myös kouluttamattomat. Vanhusten tilannetta pitäisi Suomessa parantaa oikeasti, eikä puhua asioista vain vaalien alla. Puheiden tulisi muuttua teoiksi sen sijaan, että ne jäävät turhiksi lupauksiksi. Yrjö Hjelt / Yle
 – Viimeisen vuoden aikana täältä on lähtenyt kymmenen todella pätevää hoitajaa pois. Ainakin yksi kertoi lähtevänsä siksi, ettei ollut saanut koulutusta sellaiseen työhön, jossa ihmisille vain nopeasti heitetään ruoka eteen ja heidät pestään, jos pestään.
 Hoitajia on Martikaisen mukaan liian vähän.
 – On ammattitaidottomia ja opiskelijoita. Yhtenä päivänä kaksi opiskelijaa oli vastuussa koko talosta. Sehän on lainvastaista.
 Pienen ajan sisällä hoitokodissa on ollut myös monta johtajaa. Pirkko Martikaisen mielestä he eivät ole puuttuneet epäkohtiin, joista asiakkaat ovat heille kertoneet.
 Osalle johtajista asukkaat ovat antaneet lempinimiä.
 – Yhtä edellistä johtajaa kutsuimme teflonmieheksi, kun hän ei ottanut mitään kantaa. Sai puhua mitä vaan, niin kaikki liukui kuin teflonpannussa.
 Mia Leino toimii Pirkko Martikaisen henkilökohtaisena avustajana muutaman tunnin viikossa. Yrjö Hjelt / Yle
 Edellinen johtaja jaksoi Martikaisen mukaan työssään kaksi kuukautta. Nykyinen hoitaa samanaikaisesti useampaa palvelukotia.
 – Sen voi kuvitella, millainen tilanne silloin on, Martikainen sanoo.
 Omistaja sanoo kantavansa vastuun
 Pirkko Martikaisen mielestä Mehiläinen ei ota asioihin ja palautteisiin kantaa.
 – Aina vedotaan Helsingin päähän, että siellä kielletään tekemästä mitään korjauksia, uudistuksia tai parannuksia. Se on jo vitsi asukkaiden ja hoitajien kesken.
 Meidän täytyy selvittää henkilökunnan toimintaa ja katsoa onko jotain korjattavaa.  Suihku kahden viikon välein ei ole normaalia.  Niklas Härus
 Niklas Härus sanoo, että palautteita kuunnellaan. Hän kommentoi myös Martikaisen kokemusta kahden ja puolen viikon pesemättömyydestä.
 – Asukkaiden hygieniasta pidetään kyllä hyvää huolta joka tilanteessa. Tässä meidän täytyy selvittää henkilökunnan toimintaa ja katsoa onko jotain korjattavaa. Suihku kahden viikon välein ei ole normaalia.
 Toivon todellakin, että puheista tulisi tekoja, eivätkä ne jäisi pelkiksi turhiksi lupauksiksi.  Pirkko Martikainen
 Härus painottaa, että jokaisen asiakkaan kohdalla on toteuduttava laadukas, yksilöllinen ja hyvä hoiva.
 – Me kannamme siitä vastuun. Nyt täytyy käydä läpi henkilökunnan ja asukkaiden kanssa se, mihin täytyy tässä puuttua.
 Pirkko Martikainen toivoo, että tilanne paranisi sekä hänellä että kaikilla muilla.
 – On häpeä, että Suomen kaltainen hyvinvointivaltio hoitaa vanhuksensa näin huonosti. Toivon todellakin, että puheista tulisi tekoja, eivätkä ne jäisi pelkiksi turhiksi lupauksiksi.
 Yrjö Hjelt / Yle
 Kommentointi jutusta oli avoinna julkaisun jälkeen. Kiitos kaikille! Kommentointi sulkeutui, mutta keskustelu aiheesta jatkuu.
 Lue lisää:
 Jopa 15 vanhuksen epäillään kuolleen laiminlyöntien vuoksi – Esperiä syyttävä omainen: “Oli pitkään tunne, että jotain vakavaa tapahtuu”
 Vanhustenhoidon ongelmat keskittyvät yksityisiin yrityksiin – Julkisesta puolesta tehdään selvästi vähemmän ilmoituksia

Monivammainen Pirkko Martikainen, 70, kertoo asumisestaan Mehiläisen hoivakodissa: "Olin kaksi ja puoli viikkoa pesemättä"


Summary: Eräyrittäjä Janne Määttä ja 25 huskya muuttivat tammikuun lopulla Rovaniemelle Iso-Syötteen hotellipalon takia.

Tästä on kyse Hotelli Iso-Syötteen tulipalo katkaisi husky-yrittäjien säännöllisen asiakasvirran tältä talvelta. Syötteen Eräpalvelujen yrittäjä Janne Määttä ja 25 koiraa muuttavat kevääksi Rovaniemelle. Yrityksen toinen omistaja Johanna Määttä jatkaa Syötteellä noin 60 koiran kanssa.
 Suti ei stressaa.
 Rekien eteen Pudasjärven Syötteellä valjastetut koirat eivät tahdo pysyä nahoissaan, kun ajo on alkamassa, mutta Suti makaa ja tarkkailee tilannetta rauhallisena.
 Eräyrittäjä  Janne Määttä  rapsuttaa Sutia ja hymähtää huomatessaan toimittajan ihmettelevän ilmeen.
 – Suti ei hötkyile. Safarillakin asiakkaat ovat joskus olleet huolissaan, että ovatko he väsyttäneet koiran, kun Suti vaan makaa tauolla. Olen naurahtanut, että huomaatte kyllä kohta. Suti on yksi terävimmistä koirista, kun käsky käy.
 Sutin rauhallisuuden taustalla on sokea Galaxy-niminen husky, joka käytti aikanaan tauot tehokkaasti hyväkseen ja opetti samalla Sutin rekikoiran tavoille.
 Isäntä ja osa koirista lähtevät reissuhommiin
 Nyt Suti ja sen parikymmentä kaveria sekä isäntä Janne muuttavat noin 200 kilometrin päähän Rovaniemelle.
 Husky-yrittäjä Johanna Määttä ei olisi halunnut aluksi päästää yhtään koiraansa Rovaniemelle.  Paulus Markkula / Yle
 Emäntä Johanna Määttä kertoo, että koiratarhan talvikausi oli suunniteltu Hotelli Iso-Syötteen asiakkaiden varaan, mutta  jouluinen hotellipalo  muutti rajusti myös Määtän yrittäjäpariskunnan elämää.
 – Meille oli tulossa paras kausi ikinä, mutta palon jälkeen kuviot piti laittaa uusiksi. Meidän asiakkaista 90-95 prosenttia tuli hotellin kautta, huokaisee yrittäjä Johanna Määttä.
 Huskyt ovat uteliaita ja innokkaita lähtemään ajoon. Paulus Markkula / Yle
 Suurin muutos tulee olemaan uusien asiakkaiden hankkiminen Lapin matkailumarkkinoilta. Lopputalven ja kevään ajan Johanna järjestää husky-safareita Syötteellä ja Janne Rovaniemen lähettyvillä Vaattunkikönkään matkailukeskuksessa.
 Koirien pitää päästä juoksemaan
 Husky-yrittäjä Johanna Määttä tervehtii koiriaan ulvomalla talviselle taivaalle. Vähitellen kymmenet huskyt nousevat vaikuttavaan tervehdykseen.

 Johanna Määttä kertoo, että vaikka yrityksen taloudellinen tulos on tärkeää, niin vielä tärkeämpää on saada kaikki 90 koiraa liikkeelle ja juoksemaan.
 – Se on rahaakin tärkeämpää. Koirat ovat huippukunnossa ja rakastavat juosta. Nyt jos koirat eivät saa liikettä suunnitellusti, niin se vaikeuttaa myös ensi talveen valmistautumista.
 Huskyt saavat omat koppinsa myös uuteen tarhaan Rovaniemelle. Paulus Markkula / Yle
 Muutto tutusta tarhasta ja totutuista rutiineista voi aiheuttaa vaikeuksia koirille.
 – Koira on aika paikkasidonnainen eläin, ja uuteen paikkaan tottuminen vie aikansa varsinkin kun kotitarhan tuttu lauma hajoaa, Johanna arvioi.
 Sopeutumista uuteen ympäristöön helpotetaan kuitenkin kotitarhasta tuotavilla ruokakupeilla ja kopeilla, joiden lastaaminen trailerin lavalle on hikistä puuhaa yli 20 asteen pakkasessakin.
 Kuka saa kenet?
 Muuttopäätöksen jälkeen yksi isoimmista kysymyksistä oli, mitkä koirat lähtevät Rovaniemelle Jannen mukaan ja mitkä jäävät Johannalle Syötteelle.
 – Alkuun se meni niin, että Janne ehdotti jotain koiraa niin sanoin, että ei lähde, ei lähde, ei lähde. Aika lailla varmaan kaikki käytiin läpi, Johanna naurahtaa.
 Suti sai oman erikoishäkkinsä, kun muutto kohti Rovaniemeä alkoi. Paulus Markkula / Yle
 Lopulta jako alkoi muodostua, ja molempien luottopakit sekä hyvät reissaajat löysivät paikkansa. Yksi ensimmäisistä Rovaniemen lipuista saaneista oli Suti.
 – Se on niin varma tapaus ja tykkää lähteä reissuun. Auton ovi kun avautuu, niin Suti on heti autossa ja valmiina, Johanna kertoo.
 Ja kuin emäntänsä kommenttia tukien tarhasta autoon haettava Suti ottaa ritolat hoitajaltaan, mutta ei karatakseen, vaan singahtaakseen omaan häkkiinsä pakettiauton perälle.
 Matkailuauton romantiikkaa
 Muovikukka koreilee kauniisti pakkasauringon paisteessa, siinä on Janne Määtän tulevien kuukausien koriste matkailuauton pöydällä.
 Janne Määttä majoittuu Rovaniemen husky-tarhassa matkailuautoon lähelle koiria. Paulus Markkula / Yle
 Rovaniemelle on rakennettu häkit ja muut olosuhteet noin 30 koiralle. Ensimmäisessä vaiheessa reissuun lähtee 25 huskya. Sähköasentajana aiemmin työskennellyt Janne on tehnyt pitkiä päiviä rakentaessaan Vaattunkikönkään tarhaa.
 Seuraava haaste kotitarhassa on saada talviteloilla ollut suuri matkailuauto liikkeelle kohti Rovaniemeä. Lumivalli ei haluaisi päästää Fortero-matkailuautoa liikkeelle, mutta pian Janne ja auto ovat lähtövalmiina kohti Rovaniemeä.
 Matkailuauton tilat tulevat tutuiksi Janne Määtälle kevään aikana. Paulus Markkula / Yle
 Johanna naureskelee, että uskaltaako hän päästää tuollaista komeaa vaaleaa viikinkiä reissuun ollenkaan liikkuvan poikamiesboksin kanssa.
 Parikymmentä vuotta yhdessä olleen pariskunnan sanailu jatkuu, samalla kun muuttovalmistelut kulkevat varmoin ottein eteenpäin. Ystävien ja yritystuttujen avulla koirakaravaani pääsee pian liikkeelle kohti Rovaniemeä ja Vaattunkiköngästä.
 Yrittäjän on yritettävä
 Syötteen Eräpalvelujen koiratarhan tammikuu on sujunut suhteellisen hyvin hotellipalon aiheuttamasta asiakaskadosta huolimatta.
 – Mökkilomailijoita ja yritysasiakkaita on käynyt mukavasti ja uusia yksityisasiakkaitakin on tullut, Johanna Määttä kertoo.
 Johanna ja Janne Määttä aloittivat eräyrittäjinä vuoden 2010 kesäkuussa. Paulus Markkula / Yle
 Vuodenvaihteessa tehdystä muuttopäätöksestä Rovaniemelle ei ole kuitenkaan luovuttu. Edessä on yrityksen tuloskuukaudet.
 – Helmikuu on perinteisesti meidän paras kuukausi, ja iso osa koko vuoden tuloksesta tehdään lähiviikkoina, Johanna laskeskelee ja toivoo, että Rovaniemen tarha ja uudet asiakkaat paikkaavat tämän talven tulosta.
 Syötteen koiratarhalla kasvaa myös neljä pientä huskya, joiden nimet ovat Litti, Lukaku, Luke ja Liekki.  Paulus Markkula / Yle
 Kohta 10 vuotta koirien kanssa töitä tehneellä pariskunnalla on edessään mielenkiintoinen kevät. Kuurapartainen viikinki myöntää, että muutto mietityttää. Vastaus tulee hetkessä, kun häneltä kysyy, että hirvittääkö muutto?
 – Koko ajan! Hirvitys ei ole loppunut missään vaiheessa, Janne naureskelee ja jatkaa, että yrittäjän on aina yritettävä.
 Rovaniemi voi olla uuden alku
 Syötteen Eräpalvelujen Rovaniemen tarha sijaitsee Vaattunkiköngään matkailu- ja luontoalueella, jossa on yöpymispaikkoja yli 100 ihmiselle. Johanna ja Janne Määttä tekevät yhteistyötä Villi Pohjola -yrityksen kanssa.
 Omat kopit ja tutut häkkikaverit ovat helpottaneet koirien sopeutumista uuteen ympäristöön Rovaniemellä. Eeva Kuivas / Yle
 Rovaniemeläisyhtiön toimitusjohtaja  Sami Päivike  kertoo, että koirasafarit ovat oiva lisä heidän palveluihinsa.
 – Näin pystymmme suunnittelemaan ja tarjoamaan omille asiakkaillemme optimaalisen husky-kokemuksen, joka ei ole riippuvainen ulkopuolisen koirayrittäjän ja kohteen varauskirjoista.
 Päivikkeen mukaan koirasafarit myyvät Rovaniemen seudulla hyvin, ja mahdollisia husky-asiakkaita haetaan myös Vaattunkikönkäällä vierailevista päivämatkailijoista.
 Eräyrittäjä Janne Määttä rakensi uuden tarhan Rovaniemelle parillekymmenelle husky-koiralle. Eeva Kuivas / Yle
 Johanna Määttä pohtii, että uudet järjestelyt Syötteellä ja Rovaniemellä voivat tukevoittaa pariskunnan yrityksen toimintaa jatkossa.
 – Olemme luoneet uusia asiakaskontakteja, ja nyt esimerkiksi Rovaniemellä on valmis tarha joko meille tai jollekin toiselle husky-yrittäjälle.
 Suti-husky osaa levätä, kun on tauon paikka, myös uudessa tarhassa Rovaniemellä. Eeva Kuivas / Yle
 Mutta miten koirat ovat kotiutuneet Vaattunkikönkäälle? Kysyimme sitä Janne Määtältä viikko muuton jälkeen.
 – Yllättävänkin hyvin. Laumaa on kuitenkin sen verran ympärillä ja tutut kaverit häkeissä, niin ongelmia ei ole ollut. Juuri esimerkiksi Sutin laitoin valjaisiin, ja se laittoi maaten, Janne naurahtaa.
 Suti ei stressaa Rovaniemelläkään.

Suti-husky oppi rauhallisuutensa sokealta vetokoiralta – seurasimme, kun se muutti kavereineen 200 kilometrin päähän asiakkaiden perässä


Summary: Saab tarjoaa Suomelle 52 yksipaikkaista ja 12 kaksipaikkaista hävittäjää.

Ruotsalaiset ovat poliittisesti korrekteja: Suomi tekee oman hävittäjävalintansa, eikä tiivis puolustus- ja muu yhteistyö katkea, olipa päätös mikä tahansa. Samaan hengenvetoon he kuitenkin vakuuttavat, että Saabin Gripen E olisi Suomelle paras vaihtoehto.
 Ruotsin ilmavoimien komentaja  Mats Helgesson  lähestyy asiaa suoraviivaisen sotilaallisesta näkökulmasta. Hän muistuttaa ruotsalaisten ja suomalaisten harjoitelleen jo vuosia sama itäinen uhka mielessään.
 – Gripen, erityisesti E-malli, on suunniteltu tappamaan Suhoita. Siinä meillä on musta vyö, Helgesson pamauttaa suomalaistoimittajille Venäjän ykköshävittäjiin viitaten.
 Hän myöntää, että tiivis yhteistyö Suomen Ilmavoimien kanssa on sujunut tähän saakka ilman ongelmia erilaisesta konekalustosta huolimatta. Paljon lisäarvoa olisi kuitenkin saavutettavissa niin taktisessa suunnittelussa kuin koulutuksessa, jos molemmissa maissa lennettäisiin Gripeneillä.
 Helgessonin mukaan Ruotsille on hyvin tärkeää, että Suomella on vahvat ilmavoimat.
 Yksi viidestä
 Gripen on yksi viidestä ehdokkaasta Suomen seuraavaksi hävittäjämalliksi. Saabin myyntikampanjaa Suomessa johtava  Magnus Skogberg  paljasti Tukholmassa, että Suomelle viime viikolla jätetty tarjous käsittää 52 yksipaikkaista Gripen E -konetta ja 12 kaksipaikkaista Gripen F -konetta.
 Hänen mukaansa Saab on valmis siirtämään Suomeen poikkeuksellisen paljon koneiden operointiin ja ylläpitoon tarvittavaa osaamista ja teknologiaa. Gripenin kulut ja käyttövalmius muodostavat hyvän yhtälön, jatkuvat kehut.
 – Kukaan ei lyö meitä laudalta kustannustehokkuudessa, Skogberg mainostaa.
 Saab oli kilvassa mukana myös edellisellä kerralla, kun Suomi päätyi ostamaan Horneteja.
 – Emme olleet iloisia. Tietysti haluamme voittaa, myöntää Saabin hallituksen puheenjohtaja  Marcus Wallenberg  – nyt jo hymyillen.
 Yhteistyö jatkuu, mutta...
 Wallenbergien Investor-yhtiö on Saabin suurin osakkeenomistaja, ja rahasuvulla on myös pitkät ja laajat taloussuhteet suomalaisyrityksiin. Wallenberg vakuuttaa, että itänaapuri pysyy ystävänä ja bisneksenteko jatkuu, vaikka Suomi "Luoja paratkoon" päätyisi muuhun kuin ruotsalaishävittäjään.
 – Mutta uskon vilpittömästi, että tällainen huipputeknologinen hanke lisäisi yhteistyötämme.
 Mikä pätee taloudessa, on Ruotsin puolustusministerin  Peter Hultqvistin  mukaan totta myös politiikassa. Tiivis puolustusyhteistyö Suomen kanssa lepää hävittäjähankintaa vahvemmalla pohjalla, ja yhteistyötä aiotaan edelleen kehittää niin asevoimien kesken kuin hallitusten välillä.
 Uuden virkakauden aloittanut ministeri ei kuitenkaan unohda muistuttaa selvistä yhteensopivuuden eduista, jos kummatkin ilmavoimat lentäisivät Saabeilla.
 Suomi päättää hävittäjävalinnasta vuonna 2021.

Gripen on suunniteltu tappamaan Suhoita, pamauttaa Ruotsin ilmavoimien komentaja


Summary: Valviran selvityksen alla olevat 15 kuolemantapausta ovat sattuneet sekä yksityisissä että julkisissa hoivakodeissa.

Ylijohtaja  Markus Henrikssonin  mukaan Valviraan on tullut kahden vuoden aikana viitisentoista tapausta, joissa omainen epäilee, että ikäihmisen ympärivuorokautisessa hoivassa olisi tapahtunut vanhuksen kuolemaan johtanut epäasianmukaisuus.
 Valvira selvittää parhaillaan näitä tapauksia ja Henriksson muistuttaa, että vasta selvityksen jälkeen on johtopäätösten aika. Hänen mukaansa tapauksista puolet koskee julkisen ja puolet yksityisen puolen hoivapalveluita.
 Selvityksen alla olevat yksityisen puolen tapaukset tulevat useista eri yrityksistä.
 – Kyse ei siis ole tapausten kasaantumisesta yhteen tiettyyn toimintayksikköön tai yritykseen, Valviran ylijohtaja Markus Henriksson sanoo.
 Henrikssonin mukaan on tärkeätä selvittää omaisten toiveiden mukaan jokainen tapaus perusteellisesti. Hän korostaa, että on tietenkin myös mahdollista, että Valvira toteaa, ettei epäasianmukaisuuksia hoivassa ole tapahtunut.
 Nyt osaan keskeneräisestä 15 tapauksesta saattaa liittyä myös poliisitutkinta, joten Henrikssonin mukaan tässä vaiheessa on vielä mahdotona sanoa, milloin tapaukset on loppuunkäsitelty.
 Valvirasta todetaan, että virasto on jo aiemmin selvittänyt kymmenisen tapausta, joista suurimmassa osassa ei voitu todetta hoivan tai hoidon epäasianmukaisuutta.
 Henriksson pitää hyvänä sitä, että sosiaali- ja terveysministeriö on nyt julkistanut 25 kohdan toimenpidelistan.
 – Tarvitaan sekä oma- että viranomaisvalvontaa. Nyt vaikuttaa siltä, että laitoksissa omavalvontaa ollaan tiukentamassa ja parantamassa toimenpidelistan sekä asiasta virinneen laajan keskustelun seurauksena, hän sanoo.
 Saarikko: Ministerinä en voi puuttua yksittäistapauksiin
 Ministeri  Annika Saarikko  (kesk.) muistuttaa Valviran Henrikssonin tapaan, että epäilyjä vasta tutkitaan.
 – Ne perustuvat omaisen tai läheisen yhteydenottoihin, jotka valvova viranomainen huolella tutkii, tarvittaessa yhteistyössä poliisin kanssa, Saarikko sanoo.
 Saarikon mukaan, kun kyseessä on vakava epäily siitä, että huono hoiva olisi ollut syy ikäihmisen kuolemaan, asia on ehdottomasti valvontaviranomaisen käsissä.
 Saarikko korostaa, että ministerinä hän ei voi eikä saa puuttua yksittäisten tapausten tutkintaan.
 – Vastuullani on, että välttäisimme hoidon virheet ja kenellekään ei koskaan tulevaisuudessa kävisi näin. Vanhuspalvelulain päivitys on myös käynnistynyt. Hoitajien määrä on yksi tärkeä asia, jotta laiminlyönneiltä vältyttäisiin, Saarikko huomauttaa.
 – Eduskunta ja hallitus voivat nopeana toimenpiteenä lisätä voimavaroja valvontaviranomaiselle, jotta saadaan tutkittua perusteellisesti ja valvontaviranomainen voisi tehdä yllättäviäkin tarkastuskäyntejä hoivapalvelulaitoksiin.
 Jos vanhusten ravitsemukseen, lääkitykseen tai hoitajien määriin on puututtava ja niistä pitää erikseen sopia, on meillä tietenkin valtava matka siihen, että hoiva olisi kaikkialla Suomessa hyvää, Saarikko myöntää.
 – Toivon, että yksittäiset tutkinnan alla olevat tapaukset eivät heikennä ihmisten luottamusta ikäihmisten palveluihin, joissa hoitohenkilöstö tekee varmasti parhaansa, Saarikko sanoo.
 Saarikko muistuttaa kuitenkin, että ympärivuorokautisen hoivan paikat eri puolilla maata ovat lähtökohtaisesti ihmisten viimeisiä koteja. Kuolema on hoivapaikoissa joka tapauksessa läsnä.
 – Tilastojen mukaan ihmiset viettävät niissä keskimäärin kaksi vuotta, Saarikko muistuttaa.
 Aiheesta aiemmin:
 Jopa 15 vanhuksen epäillään kuolleen laiminlyöntien vuoksi – Esperiä syyttävä omainen: “Oli pitkään tunne, että jotain vakavaa tapahtuu”
 Mitä haluaisit kysyä Esperi Caren vt. toimitusjohtajalta? Heini Pirttijärvi vieraana A-studiossa klo 21.05

Valvira selvittää vanhusten kuolemantapauksia – Saarikko: Kuolema on joka tapauksessa läsnä ihmisten viimeisissä kodeissa


Summary: EU torjuu yhä neuvottelut asioista, joista Britannian pääministeri haluaisi neuvotella huomenna torstaina.

EU-komission puheenjohtaja  Jean-Claude Juncker  esitteli keskiviikkona iltapäivällä toimistossaan Irlannin pääministerille jättikokoista postikorttia, jonka hän oli saanut dublinilaiselta perheeltä.
 The Times -lehden  tietojen mukaan  kortin kirjoittaja kiittelee Junckerin sanoja, joiden mukaan Irlannin raja on koko Euroopan raja, ja jatkaa:
 – Ensimmäistä kertaa koskaan Irlanti on vahvempi kuin Britannia.
 Kortti kertoo Britannian eroneuvotteluiden asetelmista Irlannin näkökulmasta. EU ei liikahda kannastaan, koska se haluaa puolustaa Irlannin saaren rauhansopimusta ja välttää tarkastusten palauttamisen Irlannin ja Pohjois-Irlannin rajalle.
 – EU ei aio tehdä uutta neuvottelutarjousta, sanoi Eurooppa-neuvoston puheenjohtaja  Donald Tusk  tavattuaan pääministeri  Leo Varadkarin  Brysselissä.
 Juncker muistutti luvanneensa irlantilaisille, että Irlantia ei jätetä yksin.
 – Emme voi hyväksyä ajatusta, että erosopimus avattaisiin uudelleen neuvotteluille. Pääministeri May tietää, että emme ole valmiita avaamaan tätä asiaa, hän sanoi.
 May saanee torstaina Brysselissä rukkaset
 Tusk ja Juncker viittasivat Britannian pääministerin  Theresa Mayn  Brysselin-vierailuun huomenna torstaina. Parlamentin alahuoneessa hyväksytty esitys vaatii Mayta neuvottelemaan muutoksia erosopimukseen, joka koki parlamentissa rökäletappion.
 May yrittää saada läpi muutoksia ns. backstop-järjestelyyn, jonka tarkoitus on välttää rajatarkastusten palauttaminen Irlannin ja Pohjois-Irlannin rajalle.
 Järjestely jättäisi koko Iso-Britannian tulliliittoon EU:n kanssa jos parempaa ratkaisua ei keksitä ennen kahden vuoden siirtymäajan päättymistä. Parlamentti vaatii, että sen tilalle on löydettävä "vaihtoehtoisia järjestelyitä".
 Mayn vierailun aattona näkymät vaihtoehtoisten järjestelyiden löytämiselle olivat kehnot.
 – Näitä voidaan miettiä tulevaisuuden varalta, ei nyt. Nämä ns. vaihtoehtoiset järjestelyt eivät voi koskaan korvata backstopia, Juncker sanoi.
 Varadkarin mukaan ajatus vaihtoehtoisista järjestelyistä sai kannatusta brittiparlamentissa luultavasti vain siksi, että itse kukin voi ymmärtää ne kuten haluaa.
 – Toivon että kuulemme huomenna pääministeri Maylta, miten tästä umpikujasta päästään eteenpäin, Tusk sanoi.
 Mayn Brysselin-vierailun aattona sekä Irlanti että muu EU pitäytyivät kannoissaan. Samalla molemmat osapuolet korostivat, että sopimuksettoman eron mahdollisuus kasvaa koko ajan.
 Irlannille tilanne tuskaisa
 Irlannin kannalta tilanne on hankala: Jos Britannia eroaa ilman sopimusta 29. maaliskuuta, Irlannin ja Pohjois-Irlannin rajalle tulisi EU-sääntöjen mukaan pystyttää tarkastukset. Pääministeri Varadkar ei kertonut, miten nämä voitaisiin välttää.
 – Me emme valmistele emmekä suunnittele mitään fyysisiä rakennelmia rajalle, Varadkar sanoi.
 Toisaalta mitä tiukemmin Irlanti ja EU pitävät kiinni backstop-järjestelystä, sitä vaikeampi Theresa Mayn on saada sopimus läpi parlamentin alahuoneen äänestyksessä.
 Toistaiseksi Dublinissa voidaan kuitenkin luottaa EU-maiden tukeen.
 – EU:n solidaarisuus antaa vastakaikua paitsi Irlannissa, myös kaikissa muissa pienissä jäsenmaissa, Varadkar sanoi.
 Mayn Brysselin-matkan tunnelmaa varjostaa  Tuskin tokaisu , että hän ihmettelee, "miltä näyttää se erityinen paikka helvetissä niille, jotka puhuivat brexitin puolesta ilman minkäänlaista suunnitelmaa siitä, miten se toteutetaan turvallisesti".
 Lausunto sai osakseen täyslaidallisen monilta brittipoliitikoilta ja -lehdiltä.

Irlannille täysi tuki EU:lta pääministeri Mayn Brysselin-vierailun aattona: "Irlantia ei jätetä yksin"


Summary: Pelastustyöntekijät etsivät uhreja talon raunioista.

Ainakin yksi ihminen kuoli kerrostalon romahdettua Turkin Istanbulissa. Useita ihmisiä jäi loukkuun romahtaneeseen taloon. Loukkuun jääneiden määrä ei ollut onnettomuuden jälkeen tiedossa.
 Pelastustyöntekijät yrittivät löytää ihmisiä romahtaneesta talosta. HaberTurk-kanava kertoi, että raunioista oli onnistuttu pelastamaan kolme ihmistä.
 Kahdeksankerroksisessa talossa oli 14 asuntoa, joissa asui 43 ihmistä. Viranomaisten mukaan kolme ylintä kerrosta oli rakennettu laittomasti.
 Istanbulin Aasian puoleisessa osassa, Kartalin alueella sijaitsevan talon romahduksen syy ei ole toistaiseksi selvillä.
 Talon romahdus tallentui turvakameraan. Taltioinnilta näkyy, kuinka ihmiset juoksevat pakoon.

Dramaattinen video: Kerrostalon romahdus Istanbulissa tallentui valvontakameraan


Summary: Etelässä sateet ovat osin vettä tai räntää.

Poutaisen keskiviikon jälkeen Suomeen on jälleen tiedossa sateita. Ainakin kolme eri sadealuetta liikkuu loppuviikon aikana Suomen yli, ja niistä voi kertyä maan keski- ja itäosiin 20-30 senttiä lunta.
 Ensimmäinen sadealue leviää Suomeen jo torstaiyön aikana ja se liikkuu nopeasti Suomen yli itään niin, että päivällä lunta sataa vielä idässä ja pohjoisessa.
 Perjantaina maan etelä- ja keskiosaan leviää jälleen uusia sateita. Keskiosassa maata sekä Pohjois-Pohjanmaalla ja Kainuussa sateet ovat lunta, etelässä tulee myös räntää tai vettä.
 Lisää sateita on leviämässä Suomeen viikonlopun aikana lounaasta. Samalla Suomeen leviää lauhaa ilmaa ja lämpötila kohoaakin viikonlopun aikana suojan puolelle aina Pohjois-Pohjanmaata ja Kainuuta myöten. Lapissa lämpötila pysyttelee vielä pakkasella.

 Ajokeli tulee olemaan hankala useampana päivänä sekä lumisateen että myös jäätävien sateiden vuoksi. Lisäksi lisääntyvä lumikuorma voi tuoda ongelmia sähkönjakeluun varsinkin maan keski- ja itäosassa.

Kolat esiin: Jopa 30 senttiä lunta luvassa – saderintama toisensa perään vyöryy Suomen yli


Summary: Kun Kiinan urheilijat rantautuivat Vuokattiin, kulttuurit kohtasivat. Videolta näet, millainen oli kiinalainen uusivuosi vuokattilaisittain.

Tästä on kyse Vuokatissa harjoittelee lähes 200 kiinalaista vuoden 2022 Pekingin talviolympialaisiin saakka. Kiinalaiset ovat muodostaneet Vuokattiin oman "Chinatownin", sillä suurin osa urheilijoista on majoittunut samalle alueelle. Alueella kulttuurit törmäävät sekä hyvässä että pahassa.
 On lauantain alkuilta ja Vuokatin ruokakaupan käytävillä käy melkoinen kuhina ja iloinen puheensorina. Paikallinen asiakas toteaa heti, että puhe on kiinaa ja varmistuksen hän saa pitkistä mustista talvitakeista, joiden selässä lukee ”China”.
 Osa Vuokatissa asuvista ja harjoittelevista kiinalaisurheilijoista on tullut iltapalaostoksille. Kun kiinalaiset tulivat, he kaipasivat enimmäkseen tuttua ja turvallista ruokaa. Siksi esimerkiksi nuudelien määrä lähikaupassa lähes kaksinkertaistettiin.
 – Kyllä he kokeilevat myös erilaisia tuotteita. Vaikka he ovat urheilijoita, heidänkin suussa suomalainen suklaa maistuu, naurahtaa kauppias  Hannu Korhonen .
 Kiinalaisurheilijat värittävät Vuokatin ja koko Sotkamon katuja.  Mimmi Nietula / Yle
 Vuokatissa on käynnissä Kiina-kuhina. Kiina haluaa, että 300 miljoonaa kiinalaista tutustutetaan talviurheiluun ennen vuoden 2022 Pekingin talviolympialaisia. Maa on solminut  Vuokatin urheiluopiston kanssa sopimuksen , jonka perusteella opistolle saapui tulevia lupauksia valmentautumaan.
 Ensimmäiset Kiinan maajoukkueen talviurheilijat tulivat Vuokattiin pari vuotta sitten. Yhteistyö laajeni niin, että viime kesänä ja syksynä tuli 150 uutta kiinalaisurheilijaa. He elävät omassa yhteisössään ja ovat muodostaneet sotkamolaisen ”Chinatownin” Vuokatinhovin alueelle, jonka urheiluopisto on vuokrannut kokonaisuudessa kiinalaisille.
 Yle halusi haastatella tätä juttua varten myös kiinalaisurheilijoita, mutta heitä on  kielletty antamasta haastatteluja .
 Naurettavia ja outoja tilanteita
 Kiinalaiset urheilijat ovat kertoneet olleensa tyytyväisiä paikallisiin olosuhteisiin ja siihen, että saavat edustaa maataan. He ovat palkkaurheilijoita, jotka saavat Kiinan valtiolta palkkion harjoittelusta.
 – Sillä rahalla varmaan koko perhe elää heidän kotimaassaan. Motivaatio on korkealla, vaikka he eivät tiedä, milloin pääsevät käymään kotona, kertoo Vuokatti Sportin toimitusjohtaja  Veikko Halonen .
 He kysyvät, miksi tiellä ei saa kävellä, vaikka autoja ei näy.  Veikko Halonen
 Kiinalaisyhteisö on tuonut monenlaisia haasteita niin Vuokatin urheiluopistolle kuin lähialueille. Valmennuskulttuurissa suurin haaste on, että Kiinassa käsketään ja totellaan, kun taas Suomessa ohjataan ja motivoidaan. Yhteiselossa on siis opettelua, vaikka hiihtäjien valmentaminen sujuukin rutiinilla.
 Älypuhelin on nuoren kiinalaisurheilijan vakiovaruste. Mimmi Nietula/Yle
 Myös tavallisessa arjessa on haasteita, jotka välillä naurattavat ja herättävät outoja tilanteita. Yksi sellainen on käveleminen joukkona keskellä autotietä. Nuoret kiinalaiset ihmettelevät, miksi heidät patistetaan jalkakäytävälle.
 – He kysyvät, miksi tiellä ei saa kävellä, vaikka autoja ei näy, sanoo Vuokatti Sportin toimitusjohtaja Veikko Halonen.
 Kohtaamiset paikallisen väestön ja kiinalaisten välillä ovat sen sijaan sujuneet ongelmitta. Kiinalaiset ovat ystävällisiä, hyväntuulisia ja innostuneita kohtaamaan uusia asioita. Sotkamossa ja Vuokatissa heidät on otettu avosylin vastaan.
 – Minua liikutti paljon, kun vanhempi suomalainen herra tuli Vuokatinhoviin, puristi kättäni ja sanoi, että tämä polkupyörä on ilmainen täällä asuville kiinalaisille urheilijoille, kertoo tulkkina toimiva Vuokatti Sportin johdon assistentti  Lou Van .
 Eksoottinen suomalainen ruoka kiehtoo
 Vuokatinhovin päärakennuksessa on myös urheilijoille tarkoitetut kuntosalit, opiskelutilat, fysioterapia ja lääkäripalvelut. Urheilijat ruokailevat omassa ravintolassa, joka on muutettu kiinalaiseksi.
 – Täkäläisille kokeille on hieman haastavaa valmistaa ruokaa kiinalaisille, joskus esimerkiksi riisi ei ole ihan täydellisen kypsää. Kokit tekevät parhaansa, joten kiitos siitä heille, kertoo tulkkina toimiva Lou Van.
 Vuokatin Chinatownin ravintolassa on tarjolla urheilijoille tuttua ruokaa.  Mimmi Nietula / Yle
 Majoitustiloissa urheilijat valmistavat myös itse ruokaa, varsinkin koti-ikävän vaivatessa. Urheilijoiden tarpeet on huomioitu myös siellä. Koska kotipuolesta löytyviä mausteita ei saa Vuokatin kaupoista, niitä on tilattu Kiinasta. Kuten kaikkia matkailijoita, kiinalaisia urheilijoita kiinnostavat myös eksoottiset maut.
 – Toivelistalle on tullut pyyntöjä saada suomalaisia makuja, kertoo Veikko Halonen.
 Sama ilmiö on huomattu ruokakaupan kassalla.
 – Joku ostaa suomalaisia tuotteita ja sitten he porukassa maistelevat. Kun se on todettu hyväksi, kaikki tulevat ostamaan samaa tuotetta, kertoo kauppias Hannu Korhonen.
 Keskustelua älypuhelinten välityksellä
 Päivittäisten harjoitusten lisäksi urheilijat käyttävät myös muita palveluja. Vapaa-aikaa on vietetty Kajaanissa, jossa urheilijat ovat käyneet katsomassa muun muassa jääkiekko-otteluja.
 Kiinalaiset ovat tuttu näky myös Vuokatin suksihuollossa. He tarvitsevat hiihtovälineiden huoltoa sekä uusia välineitä. Suksia korjataan heidän kohdalla muita enemmän.
 – Koska heillä on taitotaso vielä aika alhainen, suksen kärkiä on poikki ja myös muuta korjattavaa löytyy, sanoo yrittäjä  Roni Liljeroos .
 Kiinalaiset seurasivat kotimaansa uudenvuoden viettoa helmikuussa valtavan television välityksellä. Mimmi Nietula / Yle
 Erityisvaatimuksia kiinalaisilla ei ole, mutta Liljeroosin mukaan he ovat kiinnostuneita kaikesta.
 – Porukkaa on pirusti ja he kuvaavat paljon, kun tulevat tänne, sanoo Liljeroos.
 Kiinalaisten harjoitteluun kuuluu myös englanninkielen opiskelua, jota on neljä tuntia viikossa. Englannin kieli on kuitenkin vielä vajavaista, joten kommunikointi tapahtuu älypuhelinten kautta.
 – Minä puhun Englantia, he Kiinaa ja kännykkä kääntää, niin helppoa se on, kertoo yrittäjä Roni Liljeroos.
 Lue lisää:
 Kiina ostaa olympiamenestystä Vuokatista – Vuokattiin nousee noin 200 kiinalaisnuoren urheiluakatemia
 Kiina ostaa jättipaketin Suomesta: 5 vuodeksi valmennus ja leiritys talviurheilijoille

Sadat kiinalaiset olympialupaukset muuttivat Vuokattiin – alueelle syntyi "Chinatown", missä meno herättää hetkittäin hilpeyttä


Summary: Soturikuninkaan kuolinsyyksi on epäilty myrkytystä, mutta kokeneen lääkärin mukaan oireet todistavat bakteerin aiheuttamasta neurologisesta taudista.

Uusiseelantilainen tutkija uskoo selvittäneensä Aleksanteri Suuren kuolinsyyn ja samalla sen aikalaisia ällistyttäneen seikan, ettei Aleksanterin ruumiissa näkynyt päiväkausiin mitään merkkejä mädäntymisestä.
 Otagon yliopiston  tutkija  Katherine Hall  on myös lääkäri. Siinä työssä hän on nähnyt neurologisia potilaita. Heidän oireensa veivät hänet myös Aleksanterin kuolinsyyn jäljille.
 Hall sai epäilyilleen vahvistusta sekä tämän päivän lääketieteellisistä teoksista että Aleksanterin aikaisista kuvauksista hänen oireistaan.
 Aikalaisten mielestä Aleksanterin ruumiin säilyminen ennallaan kuoleman jälkeen oli todiste siitä, että hän oli jumala. Hall tuli siihen tulokseen, että kuoleman merkkejä ei ilmaantunut, koska Aleksanteri ei ollut kuollut.
 Tauti alkoi yllättäen ja eteni nopeasti
 Maailmanhistorian mahtavimpiin kuulunut valloittajakuningas kuoli 32-vuotiaana Babyloniassa. Kuoleman syytä on puntaroitu paljon. Jotkut ovat ehdottaneet lavantautia, toiset myrkytystä, joka saattoi olla joko vahinko tai salamurha.
 Aleksanterin oireet alkoivat alkukesäisenä aamuna vuonna 323 ennen ajanlaskumme alkua. Häntä väsytti ja kolotti, mutta siihen tuntui olevan vallan luonnollinen syy: hän oli juonut edellisenä yönä litroittain viiniä.
 Seuraavana päivänä oireet pahenivat. Aleksanterin vatsaa viilsi ja hänelle kohosi korkea kuume. Sitten hän menetti vähitellen liikuntakykynsä. Lopulta vain kädet liikahtelivat ja silmäluomet värisivät. Hänen järkensä ei kuitenkaan sumentunut.
 Kun oireiden alkamisesta oli kulunut puolitoista viikkoa, Aleksanteri julistettiin kuolleeksi.
 Jos kuolema johtui myrkytyksestä, syyksi on arveltu erittäin myrkyllistä kasvia, valkopärskäjuurta. Monet sen aiheuttamista oireista vastaavat niitä, joista aikalaiset kertoivat Aleksanterin kärsineen.
 Palsamoijat epäröivät
 Hallin mukaan valkopärskäjuurimyrkytys tai mikään muukaan tähän saakka esitetty syy ei riitä selittämään kaikkia oireita eikä varsinkaan ruumiin hyvää kuntoa vielä päiviä kuoleman jälkeen.
 – Kun egyptiläiset palsamoijat tulivat kuuden päivän päästä käsittelemään ruumista, se ei ollut alkanut lainkaan mädäntyä. He kieltäytyivät aluksi ryhtymästä työhön, koska epäilivät, ettei Aleksanteri ollutkaan vielä kuollut, Hall kertoo  Otago Daily Times  -lehden videouutisessa.
 Hän on palsamoijien kanssa samoilla linjoilla: Aleksanteri oli ollut päiviä syvässä koomassa ja kuollut aivan vasta.
 Aleksanteri Suuresta tuli Makedonian kuningas vuonna 336 ennen ajanlaskumme alkua. Kuollessaan 13 vuotta myöhemmin hän oli valtavien alueiden hallitsija. Hänen mukanaan maailmaa olivat valloittaneet Kreikan kulttuuri ja kieli.
 Aleksanterin kaikkia oireita selittävä sairaus on Guillain-Barrén oireyhtymä, GBS eli hermojuuritulehdus, Hall sanoo  The Ancient History Bulletin  -lehdessä julkaistussa artikkelissa. Hän arvelee Aleksanterin saaneen tulehduksen kampylobakteerista.
 Kuolinsyytä on yleensä etsitty vatsakivuista ja kuumeesta. Harva on kiinnittänyt huomiota siihen, että Aleksanterin ajatuksenjuoksu säilyi kirkkaana, Hall sanoo.
 Sekin sopii hänen mukaansa hyvin yksiin akuutin motorisen aksonaalisen neuropatian kanssa. Se on GBS:n muoto, joka aiheuttaa halvaannuksen mutta ei sekavuutta.
 Halvaantuneen ja lopulta koomaan vaipuneen Aleksanterin hengitys heikkeni niin, ettei rinnan kohoilua voinut enää havaita. Lääkäreidensä silmissä hän oli kuollut, sillä pulssia ei tuolloin vielä tunnusteltu, Hall sanoo.
 Taitelija Henryk Siemiradzkin vuonna 1870 tekemä öljymaalaus Aleksanteri Suuresta sairasvuoteella. Valko-Venäjän kansallinen taidemuseo
 Hall kertoo haluavansa herättää artikkelillaan keskustelua aiheesta, jota hän kutsuu kaikkien aikojen kuuluisimmaksi virhediagnoosiksi.
 Hän uskoo keskustelua syntyvän, koska Aleksanteri Suuri on edelleen kiinnostava niin tutkijoille kuin historian harrastajille.
 – Historiankirjat täytyy kirjoittaa uusiksi. Aleksanterin kuolinpäivä on niissä kuusi päivää liian aikaisin, Hall sanoo.
 Kultainen arkku katosi kauan sitten
 Aleksanteri haudattiin ilmeisesti Aleksandriaan Egyptiin, ja hänen haudallaan sanotaan käyneen niin Julius Caesarin kuin Kleopatran.
 Aleksanterin kerrotaan saaneen mausoleuminkin, jossa hän lepäsi ensin kultaisessa ja sitten lasisessa sarkofagissa, kun kullalle tuli muuta käyttöä.
 Kukaan ei tiedä, minne hauta sittemmin siirrettiin. Muutaman kerran sen löytymisestä on ehditty jo alustavasti riemuita, viimeksi viime kesänä, kun  Aleksandriassa paljastui rakennustyömaalta kymmenien tonnien painoinen musta kivisarkofagi .
 Arkun kolme vainajaa olivat noin kahden vuosituhannen takaa. Kukaan heistä ei ollut Aleksanteri eikä muutenkaan kuninkaallinen.
 Löytö oli silti hyvin kiinnostava, sillä yhdessä kallossa oli harvinaisia jälkiä aivoleikkauksesta. Kalloluuhun tehty reikä oli ehtinyt parantua ennen miehen kuolemaa. Tällaisilla leikkauksilla yritettiin parantaa migreeniä, kouristuksia tai mielisairauksia,  tutkijat arvelivat.

Uusi diagnoosi: Aleksanteri Suuri oli monta päivää valekuollut


Summary: Sen sijaan Delikouras kannustaa pelaamaan tietokoneella yhdessä kavereiden kanssa.

Käsikirjoittaja ja ohjaaja  Aleksi Delikouras  ei ollut lapsena mikään kirjoittaja. Tie tarinoiden maailmaan aukesi, kun hän sai 12 -vuotiaana äidiltään lahjaksi videokameran. Hän tajusi että tarinoita voi kertoa myös kuvaamalla.
 Vähän myöhemmin hän latasi nettiin koulutyönä tekemänsä videon himopelaajista ja loppu onkin historiaa: Delikouraksen luoma  Nörtti -sarja ja sen pääpeluri Dragonslayer666 ovat keränneet miljoonia latauksia Youtubessa ja  Yle Areenassa .
 Delikouras itse on pelannut tietokone- ja konsolipelejä pienestä pitäen. Välillä äiti kielsi pojalta pelaamisen kokonaan.
 Sitä Delikouras ei suosittele vanhempien tekevän: totaalikielto ei auta mitään.
 – Nuoren kaikki kaverit voivat olla siinä koneella. Nuoren koko identiteetti voi perustua siihen, että hän pelaa ja loistaa siinä. Jos koulukaan ei mene hyvin, niin sitten jos ottaa sen pelaamisen pois niin mitä siihen jää? Ei mitään.
 Delikouraksen mielestä tietokoneella pelaaminen on kehittävää ja hauskaa, jos sitä tekee yhdessä kavereiden kanssa.
 – Pelaamisesta pitää toki puhua lapsen kanssa ja katsoa, että jos ei ole mitään muuta elämää kuin se pelaaminen, niin pitäisi panostaa siihen muuhun.
 Kännykkäpelit eivät kehitä
 Sen sijaan kännykkäpelit Aleksi Delikouras kieltäisi kokonaan. Niitä kun pelataan yksin ja huonossa ryhdissä
 – Minun mielestäni kännykällä pelaaminen on automaattisesti paha juttu. Ne pitäisi kieltää ehdottomasti. Ne eivät ole millään tavalla kehittäviä, mutta silti äärimmäisen koukuttavia.
 Delikouras on kirjoittanut myös suositun  Nörtti -kirjasarjan. Hän ei itse lukenut lapsena, mutta pitää sitä nyt tärkeänä ja suosittelee lukemista kaikille.
 – Kirjoissa on hieno maailma. Kun elokuvissa on aina budjetit, niin kirjoissa ei niitä rajoitteita ole. Kirjoissa pystyy sukeltamaan vaikka minkälaisiin maailmoihin.
 Tällä hetkellä 29-vuotias Aleksi Delikouras opiskelee Aalto-yliopistossa elokuvaohjausta. Vaikka elokuva onkin hänen intohimonsa, hän yrittää pitää mielessä että elämässä on muutakin.
 Pitää muistaa pelata vaikkapa pipolätkää.
 Katso Aleksi Delikouraksen koko haastattelu Puoli seitsemän -ohjelmassa:

Nörtti: Dragonslayer666 -sarjan luoja Aleksi Delikouras kieltäisi lapsilta kännykkäpelit kokonaan


Summary: Yhdysvaltojen ehdokas on perinteisesti valittu kehittyviä maita lainoittavan Maailmanpankin johtoon.

Yhdysvaltain presidentti  Donald Trump  esittää Maailmanpankin johtoon valtiovarainministeriön korkea-arvoista virkamiestä  David Malpassia .
 Malpass tunnetaan Trumpin vankkana tukijana. Hän työskentelee kansainvälisten asioiden alivaltiosihteerinä.
 Ilmoittaessaan ehdokkaansa Valkoisessa talossa Trump sanoi Malpassin taistelleen sen puolesta, että rahoitus kohdistuisi aluesiin ja projekteihin, jotka tarvitsevat eniten apua.
 Yhdysvallat on perinteisesti nimittänyt Maailmanpankin johtajan. Jäsenmaiden on kuitenkin hyväksyttävä Trumpin ehdokkaan valinta.
 Malpass on aikaisemmin arvostellut kehittyviä maita lainoittavaa Maailmanpankkia muun muassa lainojen myöntämisestä Kiinalle. Malpassin mukaan Kiina on liian vauras saamaan lainaa Maailmanpankilta.
 Malpassia pidetään voimakkaana kasvun ajajana.
 Maailmanpankin edellinen johtaja Jim Yong Kim ilmoitti tammikuussa yllättäen eroavansa yli kolme vuotta ennen kuin hänen kautensa olisi päättynyt.

Trump esittää Maailmanpankin johtoon David Malpassia, joka on aiemmin arvostellut pankkia mm. Kiinan lainoittamisesta


Summary: Heini Pirttijärvi kertoi keskiviikon A-studiossa, että Esperi Caren hoivakotien tilanteeseen on tehty korjaavia toimenpiteitä.

Viime viikot myrskyn silmässä olleen hoivapalveluyhtiö Esperi Caren vt. toimitusjohtaja  Heini Pirttijärvi  kertoi keskiviikon  A-studiossa , että yhtiö on viime päivien aikana käynyt paljon henkilökuntaan liittyviä rakenteita läpi.
 Yle on uutisoinut asiakasturvallisuuden vaarantuneen  useissa Esperi Caren hoivakodeissa. Syynä on ollut muun muassa hoitajien ja tukihenkilöiden riittämätön määrä.
 Pirttijärven mukaan tilannetta korjaamaan on tehty jo toimenpiteitä.
 – On tehty muutoksia esimiesten työvuorolistoihin. He tulevat jatkossa olemaan yli 50 prosenttia hallinnossa, mikä tarkoittaa automaattisesti sitä, että henkilökunnan eli hoivan määrä lisääntyy, kommentoi Pirttijärvi.
 Virkaa tekevä toimitusjohtaja kertoo myös Esperi Caren tekevän entistä enemmän yhteistyötä viranomaisten eli avien, Valviran ja kuntien kanssa. Tämä koskee erityisesti hoitajien mitoituskeskusteluja.
 Esperi Care työllistää tällä hetkellä oman ilmoituksensa mukaan 6 300 sosiaali- ja terveysalan ammattilaista. Pirttijärveltä kysyttiin A-studiossa, kuinka monta työntekijää yhtiö aikoo palkata lisää.
 – Tätä en pysty vielä tässä vaiheessa sanomaan. Meillä on analyysivaihe meneillään. Seuraavaksi tulee toimenpiteiden vaihe niissä asioissa, joissa toimenpiteitä ei ole jo tällä hetkellä tehty, vt. toimitusjohtaja vastaa.
 Kanava auki työntekijöiden kommenteille
 Ylen haastattelemat työntekijät ovat kertoneet  Esperi Caren uhkailleen ja hiljentäneen hoitajia, jotka tuovat esiin hoivakodeissa havaitsemiaan epäkohtia.
 – On selvää, että tähän tulee nyt muutos, sanoo Heini Pirttijärvi painokkaasti.
 Esperi Care on juuri avaamassa kanavaa, jonne henkilökunta voi ilmoittaa havaitsemistaan epäkohdista.
 – Tulemme jatkossa kannustamaan henkilökuntaa nimenomaan avoimuuteen. Kanavaan tulee ulkopuolinen kumppani, jolloin voimme olla varmoja, että asioista voi aidosti ilmoittaa myös nimettömästi – jos asiat ovat sellaisia, ettei niistä halua ilmoittaa omalla nimellään, Pirttijärvi jatkaa.
 Katso koko Heini Pirttijärven haastattelu A-studiossa .
 Lue lisää aiheesta:
 Ylen lukijoiden kysymyksiä Heini Pirttijärvelle 6. helmikuuta
 Valvira selvittää vanhusten kuolemantapauksia – Saarikko: Kuolema on joka tapauksessa läsnä ihmisten viimeisissä kodeissa
 Jopa 15 vanhuksen epäillään kuolleen laiminlyöntien vuoksi – Esperiä syyttävä omainen: “Oli pitkään tunne, että jotain vakavaa tapahtuu”
 Analyysi: Sängystä putoilevat vanhat ihmiset ansaitsevat parempaa kuin silmänkääntötemppuja – nyt tarvitaan rahaa
 Ylen haastattelemat työntekijät: Esperi Care uhkailee ja vaientaa hoitajia – epäkohdista puhuva joutuu vaikeuksiin
 Ylen laaja selvitys paljastaa Esperi Caren hoivakotien karuja käytäntöjä: sängystä pudonneet jätetty lattialle, hoivakoti välillä ilman hoitajaa

Esperi Caren vt. toimitusjohtaja A-studiossa: parannuksia hallintoon ja työvuorolistoihin – ei suoraa lupausta lisätyövoimasta


Summary: Asiantuntijat pelkäävät, että Yhdysvaltain vetäytyminen Syyriasta tuo Isisin taistelijat takaisin jo vallatuille alueille.

Yhdysvaltain presidentti  Donald Trump  arvelee antavansa ensi viikolla virallisen ilmoituksen siitä, että äärijärjestö Isis on menettänyt kaikki alueensa Syyriassa.
 – Yhdysvaltain armeija, koalitiokumppanimme ja Syyrian demokraattiset voimat ovat vapauttaneet käytännöllisesti katsoen kaikki Isisin aiemmin hallussa pitämät maa-alueet Syyriassa ja Irakissa, kertoi Trump maan ulkoministeriössä järjestetyssä kansainvälisessä konferenssissa Washingtonissa.
 – Haluan saada tästä vielä virallisen tiedon, en halua kertoa siitä liian aikaisin, presidentti jatkoi.
 Yhdysvaltalaisviranomaiset ovat kertoneet viime viikkoina, että Isis on menettänyt 99,5 prosenttia maa-alueistaan ja että järjestöllä on hallussaan enää pieniä maakaistaleita Syyriassa. Asiantuntijat pelkäävät kuitenkin, että Yhdysvaltain vetäytyminen tuo Isisin taistelijat takaisin jo vallatuille alueille.
 Trump ilmoitti jo joulukuussa että Isis on lyöty, millä hän perusteli yllätyspäätöstään vetää Yhdysvaltain joukot pika-aikataululla Syyrista.
 Yhdysvaltain tiedustelujohto ei jaa samaa näkemystä presidentin kanssa Isisin tilanteesta. Yhdysvaltain kansallisen tiedustelun johtaja  Dan Coats   kertoi viime viikolla  senaatin tiedustelukomitealle, että järjestön riveissä on yhä tuhansia taistelijoita Syyriassa ja Irakissa.
 Tiedustelujohtaja kertoi pitävänsä lisäksi hyvin todennäköisenä, että Isis jatkaa iskujaan läntisiä vihollisiaan, mukaan luettuna Yhdysvaltoja vastaan.
 Yhdysvaltain tiedustelujohtaja eri mieltä Trumpin kanssa Pohjois-Koreasta, Iranista ja Isisistä
 Trump suivaantui USA:n tiedustelupomoille: "Heidän pitäisi palata koulun penkille"

Trump arvelee kertovansa ensi viikolla, että Isis-järjestö on nujerrettu


Summary: Selvitettävänä on hoivakoti Pelimannin hoitajamitoitus ja henkilökunnan pätevyys.

Etelä-Pohjanmaalla Alavudella tammikuussa avatun Attendon hoivakodin asioita on selvitetty tänään. Hoivakoti Pelimannissa on 60 paikkaa vanhuksille.
 Alavuden kaupunginjohtaja  Pekka Ala-Mäenpää  sanoo, että valvontaviranomaiset selvittävät hoivakodin hoitajamitoitusta ja henkilökunnan pätevyyttä. Selvitystä tekee Länsi- ja Sisä-Suomen aluehallintovirasto.
 Hoitokodin epäillyistä ongelmista uutisoinut Helsingin Sanomat  kertoo , että hoivakodissa on ollut sen lyhyen aukiolon aikana kuolemantapauksia, joiden yhteyttä hoivaan nyt myös selvitetään.
 Kuusiokuntien sosiaali- ja terveyskuntayhtymän johtaja  Maria-Liisa Nurmi  kertoo, että hoivakoti Pelimannissa ovat tänään olleet paikalla aluehallintoviraston ja Valviran edustajien lisäksi palvelun tuottaja ja palvelun järjestäjä.
 Nurmi sanoo, että asiasta ei ole vielä enempää tiedotettavaa, mutta antaa ymmärtää, että tilanne on akuutti ja voi johtaa jopa hoivakodin toiminnan keskeyttämiseen.
 – Asia ratkeaa toivottavasti tämän illan aikana, muun muassa se, jatkaako Attendo palvelun järjestämistä, toteaa Nurmi.
 Hoivakoti Pelimannin toiminnasta vastaa Attendo. Hoivakodin kaikki paikat on varannut Pihlajalinna-konserniin kuuluva Kuusiolinna Terveys.
 Kuusiolinna tuottaa kaikki terveys- ja sosiaalipalvelut kuusiokunnille eli Alavudelle, Ähtärille, Kuortaneelle ja Soinille.

Viranomaiset selvittävät vasta kuukauden ajan toimineen Attendon hoivakodin toimintaa Alavudella


Summary: Mies on tuomittu aikaisemmin useista vastaavista teoista.

Helsingin käräjäoikeus tuomitsi tänään viisikymppisen miehen kolmen vuoden ja 10 kuukauden vankeuteen lukuisista lapsiin kohdistuneista seksuaalirikoksista.
 Oikeus langetti tuomion useista lasten seksuaalisista hyväksikäytöistä, seksuaalipalvelujen ostamisesta ja ostamisen yrityksistä nuorilta.
 Lisäksi mies tuomittiin sukupuolisiveellisyyttä loukkaavan lasta esittävän kuvan hallussapidosta, tupakanmyyntirikoksesta, alkoholirikoksesta sekä veropetoksista ja salakuljetuksista.
 Hänet on tuomittu lukuisista hyväksikäytöistä myös useita kertoja aiemmin.

Keski-ikäinen mies tuomittu vuosiksi laajassa lasten hyväksikäyttöjutussa


Summary: Syyttäjän mukaan mies ohjasi autonsa tahallaan päin kallioleikkausta aikomuksenaan surmata kyydissa olleet 7- ja 8-vuotiaat lapset.

Varsinais-Suomen käräjäoikeus lykkää ratkaisuaan kahteen alaikäiseen lapseen liittyvässä väkivaltarikosjutussa. Oikeus on määrännyt syytettynä olevan 43-vuotiaan miehen mielentilatutkimukseen.
 Kyse on viime lokakuussa moottoritiellä Paimiossa tapahtuneesta ulosajosta. Syyttäjän mukaan mies ohjasi autonsa tahallaan päin kallioleikkausta aikomuksenaan surmata kyydissä olleet 7- ja 8-vuotiaat lapset.
 Ennen törmäystä mies oli avannut oman ja etupenkillä istuneen 8-vuotiaan turvavyön. Toinen lapsista oli takapenkillä keski-istuimella.
 Lapsille aiheutui törmäyksessä ruhjeita, mustelmia ja haavoja. Auto vaurioitui pahoin.
 Syyttäjä vaatii miehelle ehdotonta vankeusrangaistusta murhan ja tapon yrityksistä sekä törkeästä liikenneturvallisuuden vaarantamisesta. Mies on myöntänyt osan teoista, mutta kiistää murhan ja tapon yritykset.
 Käräjäoikeus toteaa välituomiossaan vastaajan menetelleen syytteessä kuvatulla rangaistavaksi säädetyllä tavalla. Lopullinen oikeudellinen arvio teoista tehdään mielentilatutkimuksen jälkeen.

Oikeus passitti Paimion ulosajajan mielentilatutkimukseen – syyttäjä vaatii miehelle tuomiota murhan ja tapon yrityksistä


Summary: Suomen euroviisuedustajan ensimmäinen UMK-kappale kuulostaa monen korvaan kopiolta ruotsalaishitistä.

Suomen euroviisuedustaja Darude julkaisi viime yönä ensimmäisen UMK-kappaleensa. Viisufanit ottivat heti  Release me  -nimisen kappaleen tarkkaan kuunteluun ja kappaleen analysointi käynnistyi välittömästi internetin keskustelupalstoilla. Kahdeksan minuuttia julkaisun jälkeen ensimmäinen plagiointiepäily oli esitetty.
 Viisukuppila-sivustolla moni kertoo kuulevansa uudessa UMK-kappaleessa samankaltaisuuksia kymmenen vuotta sitten julkaistun ruotsalaishitin kanssa. Daruden ja  Sebastian Rejmanin  kappaletta verrataan sivustolla  ruotsalaisartisti Agnesin  samannimiseen esitykseen.
 Viisufanien huomio on kiinnittynyt nimien lisäksi kappaleiden kertosäkeisiin, joista molemmat alkavat samalla fraasilla: release me.
 – Kertsin melodia ja sanat (...) menee melko läheltä, kirjoittaa nimimerkki finesc Viisukuppilan keskustelupalstalla.
 Saman tulkinnan tekee myös moni muu keskustelija.
 – Tuo "Release Me" kohta on otettu suoraan Agnesin Release Me biisistä, eli kopiota on muutakin kuin nimi, analysoi nimimerkki akfan33_ZZ.
 Kaikki viisufanit eivät ole kuitenkaan yhtä jyrkällä linjalla. Keskustelussa myös huomautetaan, että pelkästään pari samaa sanaa kertosäkeessä ei riitä plagiointisyytöksiin.
 "Ensin vähän sydän pomppasi"
 Darude itse kertoo yllättyneensä plagiointiepäilyistä. Hänen mukaansa hän tai kukaan muu kappaleen kirjoittamiseen osallistuneista ei muista olleensa tietoinen Agnesin biisistä. Itse hän kuulin kappaleen ensimmäistä kertaa eilen.
 – Ensin vähän sydän pomppasi, mutta hetken aikaa miettiessäni asiaa tulin siihen tulokseen, että vaikka molemmat kertsit alkavat samoilla sanoilla, siihen niiden musiikilliset yhteneväisyydet jäävät, Darude eli  Ville Virtanen  toteaa.
 Kahden laulun intervallit menevät eri tavalla, niiden harmoninen sisältö, soinnut ja melodiat kulkevat erilailla, Virtanen listaa. Samankaltaisuudet, siinä määrin kuin niitä on, ovat valitettava yhteensattuma.
 – Tässä ei ole tarkoituksenmukaisuutta. Omatuntoni on puhdas, Virtanen huokaa.
 Plagiaatti vaatii huomattavaa yhtenäisevyyttä
 Plagiointisyytökset kuuluvat euroviisuihin yhtä tiiviisti kuin tuulikoneet, pyrot ja modulaatiot. Lähes joka vuosi jonkun maan kappaletta syytetään kopioksi.
 Teoston musiikkiasiantuntija  Jennah Vainio  huomauttaa, että kappaleen julistaminen plagiaatiksi vaatii huomattavia yhteneväisyyksiä.
 – Se vaatii tosi paljon, että voidaan puhua plagiaatista. Kertosäkeen pitäisi olla kauttaaltaan lähes yksi yhteen, että se olisi plagiaatti. Samankaltaisuus tai se, että joku osa kuulostaa joltain, ei vielä riitä, Vainio sanoo.
 Vainio ei halua kommentoida  Release me  -kappaleiden tapausta, mutta yleisellä tasolla hän toteaa, että plagiointi on erittäin harvinaista. Teostolle plagiointisyytöksiä ilmoitetaan kourallinen vuodessa. Se, että ne johtavat toimenpiteisiin on erittäin harvinaista.
 Yleisön havaintojen pohjalta Teosto ei lähde selvittämään kappaleiden originaalisuutta. Prosessi lähtee käyntiin vasta, kun musiikintekijä itse ilmoittaa kokevansa joutuneensa plagioiduksi. Tämän jälkeen Teosto pyytää epäillyn plagiaatin tekijältä lausuntoa, jota verrataan ilmoituksen tehneen musiikintekijän lausuntoon. Myös kappaleita verrataan korvakuulolla keskenään.
 Jos ratkaisua ei löydy, kappaleet nuotinnetaan.
 – Yleensä nuottikuva kertoo paljon enemmän kuin kuulonvarainen kokonaisuus, Vainio huomauttaa.
 Vainio muistuttaa, että länsimaisessa musiikissa on pyöritty 1700-luvulta asti samassa duuri-molli-tonaliteetissa, joten samankaltaisilta melodioilta ja sointukuluilta ei voi enää välttyä. Plagiaatissa kokonaisuus kuitenkin ratkaisee.
 Plagiointiepäilyistä uutisoi ensimmäisenä  Iltalehti .

Hiekkamyrsky vesilasissa: Kuulostaako Daruden ensimmäinen UMK-kappale ruotsalaishitiltä kymmenen vuoden takaa?


Summary: Netta kertoo Yle Uutisten haastattelussa viisuvoiton jälkeisestä elämästään, ja siitä kuinka löysi voimaeläimensä sarvikuonosta.

Israelin euroviisuvoittaja  Netta Barzilai , 26, vastaa puhelimeen pirteästi. Hän on haastattelun aikaan kotimaassaan. Iltapäivällä on tiedossa kuvaukset lehden kansikuvaa varten.
 Laulaja on juuri palannut Frankfurtista ja pian lento vie jo Manchesteriin. Viisuvoittajalla riittää vientiä ympäri Eurooppaa.
 – Lentokoneesta on tullut minulle bussi, Netta nauraa.
 Israelilainen voitti Euroviisut viime toukokuussa Lissabonissa kappaleella  Toy . Netta kuvailee voittoa ja sen jälkeistä aikaa isoksi rysäykseksi, joka muutti kaiken.
 – Olen oppinut vuoden aikana paljon itsestäni. Olen vahvempi kuin miltä näytän.
 Netta Daniel Kaminsky
 Sarvikuono
 Netta istui kahden tuottajansa kanssa levytysstudiolla työstämässä uutta musiikkia viisuvoiton jälkeen. Samalla artisti etsi eläintä, mikä kuvastaisi hänen läpikäymäänsä muutosta elämässä.
 Yhtäkkiä hän tiesi, mikä hän on. Sarvikuono!
 – Sen kuono voi heittää toiset kumoon ja sen nahka on todella paksu. Nahka kuvastaa sitä, että negatiiviset asiat eivät voi satuttaa. Sarvikuono on myös väärinymmärretty eläin. Se on hiljainen ja vegetaristi, mutta kaikki pelkäävät sitä.
 Sarvikuono esiintyy myös Netan uuden  Bassa Sababa  -kappaleen  videolla  pinkkinä. Laulaja käyttää myös eläimen sarvia kuvastavaa koristetta otsallaan.
 Bassa Sababa  -kappaleen nimi muodostuu kahdesta heprealaisesta slangisanasta, jotka tarkoittavat vastakohtaisia asioita; hyvää ja huonoa fiilistä. Biisin voi suomentaa esimerkiksi No äh, no jee.
 Netan mukaan kappale summaa yhteen koko vuoden kokemukset.
 – Viesti on se, kuinka kohdata elämän realiteetit. Olivatpa ne sitten kivoja tai eivät.
 Henkinen kasvu
 Kun heittää kiven, jossain toisessa kolkassa maailmaa tapahtuu maanjäristys. Näin Netta kuvailee fiiliksiään, kun hän voitti Euroviisut. Hän ei ollut lainkaan valmistautunut siihen, kuinka paljon hänen voittonsa merkitsi ihmisille ympäri maailmaa.
 Toy -kappaleessa ja sen esityksessä hän toi esiin ennen kaikkea sitä, että jokaisen pitää saada olla sellainen kuin on.
 – Se on hämmästyttävää, kuinka paljon voittoni antoi voimia nuorille naisille ja miehille, jotka kamppailevat sen kanssa, mitä he ovat ja kuinka yhteiskunta kohtelee heitä. Lontoossa nainen tunnisti minut ja sanoi kyyneleet silmissä "kiitos siitä mitä teit".
 Netta Daniel Kaminsky
 Netta on saanut kuulla paljon negativiisia asioita itsestään ja ulkonäöstään niin kaduilla kuin haastatteluissa. Viisuvoiton jälkeinen aika on tuonut artistille lisää voimavaroja ikävien asioiden kohtaamiseen.
 – Ennen juoksin ongelmiani pakoon. Kun ihmiset haukkuivat minua, vetäydyin kuoreeni. Istuin vain kotona ja itkin.
 – Viisuvoiton jälkeen ihmiset antoivat minulle niin paljon rakkautta, että se teki minusta voimakkaamman. Ikävästi sanotut asiat eivät satuttaneet enää niin pahasti. Minusta tuli myös idoli ihmisille ja vahva imagoni rohkaisee rakastamaan itseään. Jaan positiivisuutta ja kehopositiivisuutta.
 Bileet Tel Avivissa
 Toukokuussa Euroviisut järjestetään Tel Avivissa ja laulukilpailun lavalla esiintyy itseoikeutetusti myös viisuvoittaja Netta. Hän ei voi paljastaa esityksestä mitään, sillä hän on allekirjoittanut tiukat salassapitosopimukset.
 Laulaja kertoo, että hän ja muut israelilaiset odottavat erittäin innokkaasti viisujen saapumista Israeliin. Netta vakuuttaa, että Tel Avivissa on luvassa kunnon bileet.
 – Siellä osataan järjestää maailman parhaat bileet. En ole nähnyt missään biletettävän niin.
 Netan mukaan israelilaiset haluavat myös osoittaa sen, kuinka vieraanvaraisia he ovat.
 – Ihmiset ovat hyvin eloisia ja heillä ei ole lainkaan kärsivällisyyttä. Koska täällä on niin kuuma, ihmiset ovat luonteeltaan sähäköitä, mutta myös erittäin sydämellisiä.
 Netta Daniel Kaminsky
 Euroviisujen järjestäminen Israelissa on aiheuttanut myös soraääniä. Eri puolilla Eurooppaa on vaadittu boikotoimaan kisoja vastalauseena maan voimankäytölle palestiinalaisia vastaan.
 Israelin viisuvoittajalla on asiasta kysyttäessä tarkkaan harkittu vastaus.
 – Laulukilpailu perustettiin yhdistämään toisen maailmansodan hajauttama Eurooppa. Sen tarkoituksena on rakentaa siltoja ja tuoda sydämet lähekkäin. Boikotointi sotii Euroviisujen arvoja vastaan.
 Netta korostaa, ettei ole musiikkona poliittinen.
 – Euroviisujen ei pitäisi olla poliittinen tapahtuma. Sen pitäisi olla paikka ilolle ja valolle. Jos boikotoi ja estää valon jakamisen, silloin jakaa pimeyttä.
 Yhteistyötä Daruden kanssa?
 Haastattelu keskeytyy hetkeksi, kun Netan toinen kännykkä pirisee hänen taskussaan. Sen kaivamiseen menee hetki ja artisti pahoittelee häiriötä.
 Netalla on suuria unelmia tulevisuudelle. Hän haluaa jatkaa musiikin tekemistä, sillä hän kokee osaavansa sen paremmin kuin minkään muun. Suunnitelmissa on tehdä seuraavaksi balladi, mikä eroaisi hänen tanssibiisivoittoisesta tuotannostaan.
 Haaveissa on myös tehdä yhteistyötä maailmanluokan tähtien kanssa. Suosikkeihin kuuluvat esimerkiksi amerikkalaiset  Cardi B ,  Nicki Minaj  ja  will.i.am .
 – Taide on parhaimmillaan, kun sitä voi luoda toisten kanssa. Jos minulla ei ole isoja unelmia, voin mennä kotiin, artisti toteaa.
 Netta Daniel Kaminsky
 Netta saa kuulla vasta puhelinhaastattelussa, että Suomea viisuissa edustaa  Darude . Aluksi hän ei tiedä, kenestä puhutaan. Hänen vieressään oleva lehdistövastaava alkaa tapailla  Sandstorm -kappaletta.
 Di di di di dii, di di di di dii....
 Netta huudahtaa tunnistaessaan kappaleen ja alkaa laulaa instrumentaalibiisiä itsekin.
 – Oh my god! Rakastan häntä! En voi uskoa, että lähetätte edustajaksenne DJ:n, laulaja hihkuu.
 Hänen toiveissaan on tehdä yhteistyötä juuri DJ:den kanssa.
 – Ehkä Darude voisi tehdä remixejä musiikistani. Se olisi hienoa!

Israelin euroviisuvoittaja Netta hehkuttaa Darudea: "Haluan tehdä yhteistyötä hänen kanssaan"


Summary: Hämeen poliisin mukaan kyse on poikkeuksellisen suuresta löydöstä.

Hämeen poliisi on takavarikoinut 21 kilogrammaa amfetamiinia.
 – Kätkö oli piilotettu sysmäläisen vuokramökin alle, kertoo rikosylikomisario  Pälvi Suokas  Hämeen poliisista.
 Asiaan liittyen on tällä hetkellä vangittuna yksi liettualainen henkilö. Miestä epäillään törkeästä huumausainerikoksesta.
 Takavarikoidun amfetamiinierän laskennallinen maahantuontiarvo on poliisin mukaan noin 315 000 euroa. Kun aine muutetaan pitoisuudeltaan katumyyntipitoiseksi, on sen määrä jatkettuna huomattavasti suurempi ja myös myyntiarvo moninkertainen, kertoo poliisi  tiedotteessaan .
 Hämeen poliisilaitos teki rikoksesta epäillyn selvittämisessä ja kiinniotossa yhteistyötä sekä Keskusrikospoliisin että Tullin kanssa.
 Lue lisää:
 Lahteen matkalla ollut amfetamiinilasti jäi tullin haaviin – arviolta 20 000 käyttöannosta

Sysmästä löytyi 21 kilon huumekätkö vuokramökin alta


Summary: Samaa miestä epäillään myös muun muassa törkeästä raiskauksesta tapauksessa, jossa on myös seitsemän muuta epäiltyä.

Yhtä Oulun seksuaalirikoksista epäiltyä epäillään myös seksuaalipalvelujen ostamisesta nuorelta henkilöltä. Asiasta kertoi ensin  Iltalehti .
 Mies on ollut vangittuna epäiltynä muun muassa törkeästä raiskauksesta, joka kohdistuu alaikäisen.
 Nyt hänet on vangittu epäiltynä myös seksuaalipalvelujen ostamisesta nuorelta henkilöltä.
 Samasta vyyhdistä on vangittuna seitsemän muutakin miestä.
 Kyseessä on laaja ja paljon julkisuutta saanut tapaus, jossa kahdeksan ulkomaalaistaustaisen miehen epäillään muun muassa törkeästi hyväksikäyttäneen yhtä alle 15-vuotiasta. Neljää heistä epäillään myös törkeästä raiskauksesta. Kahta epäillään näiden nimikkeiden lisäksi vielä tytön pahoinpitelystä.
 Oulun poliisin rikosylikomisario  Eveliina Karjalainen  ei kommentoi sitä, onko epäily, että seksuaalisia palveluja olisi ostettu nimenomaan samalta alaikäiseltä, joka on muun muassa epäillyn törkeän raiskauksen uhri.
 Karjalainen ei kommentoi myöskään sitä, epäilläänkö muita henkilöitä tässä vaiheessa myös seksuaalipalvelujen ostamisesta.
 Kerromme kohta lisää.

Uusi rikosnimike Oulun seksuaalirikosepäilyissä: Yhtä miestä epäillään myös seksuaalipalvelujen ostamisesta nuorelta


Summary: Keskuksen omistava seura on Brasilian menestyneimpiä.

Ainakin 10 ihmistä on kuollut tulipalossa jalkapalloseuran harjoituskeskuksessa Rio de Janeirossa Brasiliassa. Pelastustyöntekijöiden mukaan lisäksi ainakin kolme ihmistä loukkaantui.
 Tuli syttyi varhain aamulla paikallista aikaa, ja pelastusviranomaisten mukaan palo on hallinnassa.
 Ninho do Urubun harjoituskeskus sijaitsee Rio de Janeiron kaupungin länsipuolella, ja sen omistaa yksi Brasilian menestyneimmistä jalkapalloseuroista, Flamengo. Uhreista ei ole vielä tarkempaa tietoa.
 Brasilialaisen tv-kanavan Globon mukaan tuleen syttyneessä rakennuksessa majoittuu 14-17-vuotiaita pelaajia.
 Kerromme kohta lisää.

Tulipalo jalkapalloseuran harjoituskeskuksessa Brasiliassa: Ainakin 10 kuollut